Les intraduisibles du patrimoine en Afrique subsaharienne - 2. Fɛnkɔrɔmarayɔrɔ, mise - Demopolis\nOpenEdition Books > Demopolis > Quaero > Les intraduisibles du patrimoine ... > 2. Fɛnkɔrɔmarayɔrɔ, mise\nTubabukan: musée, museum\nFulakan: resorde pinal\n1Mise (walima fɛnkɔrɔmarayɔrɔ) ye daɲɛ ye min kɔrɔ ka girin tariki siratigɛ la. Forobadanfaralanw bɛ yen minnu b’u pereperelatigɛ, i n’a fɔ «dalajɛ» ani «forobafɛnw walima dɔnkofɛnw»; jama mago ɲɛta dɔw fana b’u pereperelatigɛ: «lamarali, lajɛli, jirali».\n2Bi-bi in na an ɲɛb’a la misew bɛ poyi fan bɛɛ. K’a daminɛ jamana mise la ka t’a bila dugu ta la; k’a wuli bololabaaramise la ka t’a bila siyadɔnnikalanmise la; k’a minɛ fɛnkɔrɔtɔkalanmise la k’a bila ɲɛfɔlisantiri la, misew bɛ ka poyi fan bɛɛ dugukolo kɔkan. Mise de tun ye kunun Miziw ka yɔrɔ ye, bi a bɛ ka labɛn kokura ye. Fɛnkɔrɔmarayɔrɔkalan ɲɛsinnen bɛ fɛn bɛɛ ma, fɛn o fɛn n’o bɛ tali k ɛforobaciyɛnw na, sanko yebali ka kɛ yeta ye: fɛnkɔrɔmarayɔrɔkalan kɔnɔ bɛ ka bɔ ka t’a fɛ.\n3Ka fara lamaraliko ni ladamuniko ni ɲɛdaamuniko gɛlɛyaw kan, ko wɛrɛw yera: yɛrɛya jirali, ani kɔlɔlɔw sɔrɔ siratigɛ la, ka d’a kan a se bɛ mise ye ka yɔrɔ labilalenw laɲɛnamaya ani ka turisi wɛrɛw lasama. O bɔlen kɔ yen, mise ye politikiminɛn de ye, min bɛ kura ni fasojɔ jira.\n4Afiriki mise fɔlɔw tun bɛ tubabutile porozew la. Tubabulakaw ka faamuya la, «musée» kɔrɔ, Afiriki kanw na, o tɛ yen. Nka ɲininiw kɛlen kɔ jamanamɔgɔw yɔrɔ, ani ɲɛfɔli jɛlenw kɛlen kɔ daɲɛ in yɛrɛ kɔrɔ la, bɔ kɛra daɲɛ kɛrɛnkɛrɛnnen caman kan minnu bɛ se ka kɛ «musée» kɔrɔɲɔgɔnmaw ye walima ka na ni mise sugu wɛrɛw ye.\n«Faamaw» ka ɲɛfɔliw\n5An ka tali kɛ ɲɛfɔliw la, minnu kɛra faamaw fɛ, n’an b’u sɔrɔ diɲɛ bɛnkanw kɔnɔ, minnu sɛbɛnna tubabukan ani angilɛkan na.\nINƐSIKO ka ɲɛfɔli\n6INƐSIKO, n’o ye diɲɛjamanaw ka kelenyatɔn ye ka ɲɛsin kalanko, dɔnniya ani dɔnko yiriwali ma, ye diɲɛ kelenyatɔnba in bolofara kɛrɛnkɛrɛnnen ye. A sigira senkan san 1945. Jamana 195 b’a kɔnɔ minnu y’a tɔndenw ye, ani jamana walima jɛkulu 8 minnu y’a jɛɲɔgɔnyew. INƐSIKO ka sariyaw sinsinnen don kologirinya la laɲiniw ni bɛnkanw kan minnu bɛta a ka tɔndenw fɛ lajɛbaw senfɛ\n«“Musée” kɔrɔ: so min koɲɛw bɛ ɲɛnabɔ jama ka nafa kama walasa ka dɔnkofɛn nafama caman lakana, fɛsɛfɛsɛ, ani k’u don ba la ni cogoya caman ye, ani kɛrɛnkɛrɛnnenya la, k’u jira jama ɲɛdaamuni ni a lakalanni kama. O dɔnkofɛn nafamaw ye: aritisibolofɛn, tarikifɛn, dɔnniyafɛn dalajɛlenw, ani falenfɛnsiyamarayɔrɔw ni bagansiyamarayɔrɔw, ani jɛgɛlamɔyɔrɔw».\n[INƐSIKO ka laɲini ka ɲɛsin dabali ɲɛnamabaw ma minnu bɛ misew lasɔrɔli nɔgɔya bɛɛ ma, min tara san 1960 nowanburukalo tile 14.]\nThe term «museum» shall be taken to mean any permanent establishment administered in the general interest for the purpose of preserving, studying, enhancing by various means and, in particular, exhibiting to the public for its delectation and instruction, groups of objects and specimens of cultural value: artistic, historical, scientific and technological collections, botanical and zoological gardens and aquariums.\n(In Unesco Recommendation concerning the Most Effective Means of Rendering Museums Accessible to Everyone 14 November 1960.)\nDiɲɛ misew ka kɔnsayiba ka ɲɛfɔli (DMK)\nDiɲɛ misew ka kɔnsayiba tɛ gɔfɛrɛnamanjɛkulu ye, dɛmɛdonjɛkulu don min sigira senkan san 1946. INƐSIKo jɛɲɔgɔnjɛkulu don, wa a ka baara ɲɛsinnen bɛ diɲɛ forobaciyɛnw lakanani n’u sabatili n’u laseli ma: bita ni sinita. Kɛrɛnkɛrɛnnenya la, a bɛ sariyaw sigi senkan ka ɲɛsin baara n’a kɛcogo ɲuman ma, sariya minnu bɛ se ka boli misebaaraw kan. DMK bɛ laɲiniw kɛ fana ko gɛlɛnw kan minnu bɛ tali kɛ forobaciyɛn lakanani na (DMK sigisenkansariyaw sariyasen 1).\nNi tɔndenw (misekodɔnna 30 000 minnu tila-tilalen bɛ jamana 137 ɲɛfɛ) ye DMK fanga fɔlɔ ye (DMK sigisenkansariyaw sariyasen 9), mara sinsinnen bɛ waleyalikɔnsayi dɔ sugandili kan lajɛba fɛ min bɛ ɲɛmɔgɔ dɔ ta a yɛrɛ cɛma, ani hakilinaɲinijɛkuku dɔ kan min mɔgɔw ye kɛrɛnkɛrɛnnenya la jamanakomitew ɲɛmɔgɔw ye.\nDMk ye diɲɛ misebaaraɲɛdɔnnaw de ka jɛkulu ye; hakilinaɲinijɛkulu don diɲɛ jamanaw ka kelenyatɔnba sɔrɔko ni hadamadenyako bolofara yɔrɔ.\n«Mise ye fɛn sigilen ye senkan min kuntilenna tɛ tɔnɔɲini ye, n’a bilalen bɛ jamana n’a yiriwali kama; yɔrɔ don min dayɛlɛlen bɛ jama ye, n’a bɛ diɲɛforobaciyɛnfɛnw minɛ k’u lamara, k’u fɛsɛfɛsɛ, k’u jira ani k’u lase mɔgɔw lakalanni n’u ladamuni ni u ɲɛdaamuni kama. [DMK sigisenkansariyaw, minnu tara Wiyɛni (Otirisi) lajɛba senfɛ, san 2007]\n7DMK ka ɲɛfɔli bɛ tugu INƐSIKO ta la, bɛn kɛra min kan san 1960. Mise ka hadamadenyabaara kɛtaw bɛ bɔ ŋaniya kelen ninnu na ka taa jama yɔrɔ: lakanani, fɛsɛfɛsɛli, jirali. Ɲɛsinni badaabadaa jama ma, o ye ko ɲɛnama ye min bɛ mise danfara. O bɛ dɔn cogo caman na ka da baaraw cogoya kan; nka «lakanani, fɛsɛfɛsɛli, jirali», o ye waleyaw ye minnu tɛ se ka fara ka bɔ jama ani jama ka mago ɲɛta la.\n8Nin jɔsen in de bɛ DMK ni INƐSIKO ka ɲɛfɔliw ka «forobaya» sinsin.\n9Jɔsen in waleyali kɔsɛmɛnen bɛ ladamu ani ɲɛdaamuni mankutu ɲumanw na, olu minnu ye INƐSIKO ni DMK ka jɛmakow ye. (Angilɛkan sɛbɛn ye daɲɛ fila ta: «education» ani «enjoyment»; daɲɛlaban bayɛlɛmana fɔlɔ ni «plaisir» ye tubabukan na, o kɔfɛ, san 2007 la, ni «délectation» ye).\n10Mise ka baara kɛtaw waleyalikɛnɛ tɛ yɛlɛma kosɛbɛ n’i bɛ bɔ ɲɛfɔli dɔ la ka taa dɔ wɛrɛ la. Tiɲɛ don, daɲɛw tɛ kelen ye («dɔnkofɛnkulu nafama» (INƐSIKO, 1960) ani «diɲɛ kɔnɔ mɔgɔw n’a lamini ka forobaciyɛnw» (DMK, 2007), nka forobaciyɛn dakun min kofɔlen bɛ ɲɛfɔli fila kelen-kelen kɔnɔ, o bɛ tali kɛ fɛnsiya kelen na. DMK ka ɲɛfɔli bɛ seginnkanni kɛ diɲɛ jamanaw ka sariya sigilen kumasen labanw na ni forobaciyɛnw (farima ni farintan) bɔli ye ɲɔgɔn na.\n11Nin ɲɛfɔli fila kofɔli bɛ ɲininkali kɛli bali mise lahalako kan: foroba, kɛnyɛrɛye, jɛkulu… Mise kow ɲɛnabɔli mana kɛ ka da sariya o sariya kan, a ka baaaraw, n’olu ye «lakanani, fɛsɛfɛsɛli, jirali» ye, olu ka kan ka kɛ wajibiya la kuntilenna kɔnɔ min tɛ tɔnɔɲini ye. O jɛlen don, sɔsɔli t’a la, hali n’a y’a sɔrɔ mise dɔw b’u ka hakɛw ɲini baara kɛlenw kan mɔgɔ wɛrɛw fɛ; bali n’u bɛ misekɔnɔfɛnjira sannifeere kɛ; n’u bɛ jateminɛbaaraw ni fɛsɛfɛsɛlibaaraw kɛ sara la; n’u b’u ka jiralikɛkɛnɛw feere kɛnyɛrɛyew ma ka tila k’u luwe ɲɛnajɛw kɛli kama mise dayɛlɛlen tɛ waati min na jama ye. «kuntilenna tɔnɔɲinibali» ka kan, o kosɔn, ni ɲɛfɔli ye min jɛlen don, wa n’a jɔyɔrɔ pereperelatigɛlen.\nDaɲɛ n’a fɛn kofɔta lasiri\n12«Forobaya» yɔrɔ min bɛ mise faamuya kɔnɔ, n’o sirilen bɛ mankutu damadɔ badaabadaaya la, mankutu minnu kɛra k’a ɲɛfɔ sanfɛla la, o «forobaya» sɔrɔla tariki kɛrɛnkɛrɛnnen dɔ fɛ, min bɛ dɔn fɔlɔ gɛrɛkikan daɲɛ” mouseion (museyɔn) kɔnɔ.\nMuseyɔn (Mouseion): Miziw ni misew\nDaɲɛ in bɛ fɛn damadɔ kofɔ minnu tɛ ɲɔgɔn sɔrɔ fosi la tuma dɔ ni daɲɛ yɛrɛ tɔgɔ tɛ. Mise bɛ forobaciyɛn kofɔ tuma dɔ, ciyɛn min n’a ka kaan ka lakana k’a jira. Mouseion kɔrɔlen ni nin si tun tɛ ɲɔgɔn ɲɛ sira la, a daminɛ na. a ye kɔrɔ k’a sababu kɛ gɛrɛkikan kɔrɔ ye.\n«Musée» bɔra «muse» (mizi) de la, o dɔnnen don. Miziw tun ye Zesi ni Memuwari denmusow ye. Memuwari bangena, Hesiyɔdi ka fɔ la: «musomannin kɔnɔntɔn ka bɔ ninakili kelen na», «dimiw tununni ani hamiw banni». Tɔgɔ kɔnɔntɔn b’u la, tɔgɔ dumanbaw, minnu bɛ bɛn seko kɔnɔntɔn ma, k’a ta Tariki la ka t’a bila sannakolodɔ nni (dolodɔnni) na; k’a ta dɔn na ka t’a bila yɛlɛ, ɲɛji la, ani poyi suguya bɛɛ; u bɛ poyikɛla miiridiya, kumada tɛ min fɛ u kɔ, wa «nkalon minnu ni tiɲɛ bɔlen», u b’olu de fɔ.\nN’a fɔra «Mise», a faamuya fɔlɔ ko yɔrɔ de ko don, siti (sigiyɔrɔ, dugu), kulu, miziw b’u yɛrɛ farifoni, dɔnkili da ani ka dɔn kɛ yɔrɔ min, Piyeri walima elikɔn kulu sanfɛ, olɛnpu kulu nɛnɛkuruma kɛrɛfɛ; so kɛrɛnkɛrɛnnen don ko tanpulu min dabɔra u kama Paritenɔn kan; farawo don «mosayikiw» kɛra ka minnu datugu, nin kabakurunnin seri-serilen, yeleku-yelekuw, minnu tɔgɔ bɔra u la. eripidi bɛ mouseia (museya) wele ko “kɔnɔw dɔnkilidayɔrɔ” (kasiyɔrɔ).\nN’a fɔra «Mise», alɛsandiri dakabana Mise in fana ko don dɛ, min jɔra Misirajamana na, Pitoleme Sotɛri fɛ, san 280 magɛn na, ka kɔn yesu Kirisi ɲɛ, n’a jenina san 47, ka tila ka jɔ kokura ye, wa n’a tɛna datugu pewu fo san 391. Nka halisa, nin bɛɛ la, fili don k’a faamu ko n’a fɔra «mise» ko lakanani de ko don fɔlɔ. Bawo Mouseion (museyɔn) ye yɔrɔ ye halisa min dabɔra Miziw kama, «misiki» (dɔnkili) bɛ fɔ yɔrɔ min, seko bɛɛ bɛ jira yɔrɔ min. «Misirajamana mɔgɔcamandugukolo in kan gafeɲɛgɛnnaw lamɔna minnu b’u dabɔlɔ-sɛbɛnnikɛlanw kɛ ka ɲɔgɔn sogi-sogi Miziw ka sansara kɔnɔ», o ye Timɔn-de-Filiyɔnti yɛlɛbɔnnakan ye. Nka san-kɛmɛ naani tɛmɛnen kɔ, Sitarabɔn ye yɔrɔ in bɛɛ ɲɛfɔ ni nimisiwasa ye, nɔgɔ fan si tɛ min na: Mise bɛ palɛ kɔnɔna na, palɛba, «a n’a dondabaw, a ka jɛmukɛsoba, ani dumunikɛsoba, mise sɛbɛnkanubagabaw tun bɛ jɛ k’u ka fanaw dun ɲɔgɔn fɛ yɔrɔ yɔrɔ min. o sɛbɛnkanubagabaw tun y’u danma jɛkuluba ye, wa u bɛɛ jɛma sɔrɔw tun bɛ lamara pɛrɛtiri (tubabumori) dɔ de fɛ masakɛw tun bɛ min sugandi, wa n’a bɛ sugandi halibi Sesari fɛ» (kunnafoni bɔyɔrɔ: Géographie, ƝVII, 1, 8). Mise bɔlen bɛ ɲininikalanso fɛ, min bɛMɛsɔn-de-la-Sazɛsi, Silikɔn Waleyi ani Makisi Pilanki ni ɲɔgɔn cɛ; dololajɛyɔrɔ b’a la, ani falenfɛnsiyamarayɔrɔ, ani bagansiyamarayɔɔrɔ, ani sɛgɛsɛgɛlikɛyɔrɔw (laboratuwariw), bosolikɛso. Bibulu bɛ bayɛlɛma yan (La sɛtanti), wa dɔnnibagaba kɛmɛ ɲɔgɔnna, i n’a fɔ ekilidi, olu sigilen bɛ yan badaabadaa ka baara kɛ ɲɔgɔn fɛ walima ka jɛmuw (barosigiw) kɛ.\nNka min yɛrɛ y’a la ko ɲumanba ye, o ye, siga t’a la, nin gafelasagoso ye dukɛnɛ kelen kan, hakili sekow fɛnsɛnnen bɛ min kɔnɔ, gafesɛrɛsigi ɲuman matarafalen ɲininicogo n’a sɔrɔcogo taabolo jugu dɔ tun talen bɛ min na ((urulo 500.000-700.000, kurun fɛn o fɛn tun bɛ waatininjɔli kɛ, olu tun ka kan ka u ka bololasɛbɛnw di olu bɔɲɔgɔnna (kopi) dɔ kɛli kama). Gafelasagoso yɛrɛ de y’a to ni Miziw kɛra, jaati yɛrɛ la, «Hakili denmusow» ye, nka, Mise yɛrɛ kɔnɔna na, fɛnkuradilan de tun fɔra ni sinsinni kɛli ye tɛmɛnen (kɔrɔlen) kan, fɛnlakana tun ma fɔ.\nGɛrɛkikan kɔrɔ fɛ tugunni, an bɛ se k’a fɔ ko Mise fɔlɔ tun ye kalanyɔrɔ ye: ɲɛnamayakɛyɔrɔ min n’i tun bɛ se «i sago la» (skole), (o kɔrɔ, waati kuntaala min ka d’i ye, ani k’a sɔrɔ a ma kɛ ni wariko ye) ka kuma, ka dumuni kɛ ani ka ɲinini kɛ. an yɛrɛ de b’a lajɛ sa n’a y’a sɔrɔ daɲɛ in kɔrɔ fɔlɔ bɛ se halibi ka bilasirali kɛ.\n13An bɛ se ka tubabumise yiriwali n’a danfaralanw ɲɛbilaw sɔrɔ waati kura dɔnkoyiriwasow la k’a sɔrɔ a ma kɛ, wajibiya la, burujusiraw bɔli ye minnu ka kan. O ɲɛbilaw ye, kɛrɛnkɛrɛnnenya la, Itali jamana kan, mansarenw ni mesɛniw (aritisiw jukɔrɔmadondonnaw) minnu bɛ fɛnkɔrɔdalajɛ kɛ (maaninw, dagaw, masirikɛfaraninw, wariw ni medayiw) k’u ka kanubaanciya jira ka ɲɛsin gale-gale ma, an’u ka maadalabɛnnenya. Nin fɛnkɔrɔ dalajɛlenw ni fɛn dalajɛta fila wɛrɛ ye taaɲɔgɔnmaw ye: fan dɔ fɛ, jadalajɛso (pɛntirigaleri), min falen don masakɛw fotow walima bibulu kɔnɔ maanaw ɲɛgɛnw na; fan wɛrɛ fɛ, dakabanamaraso, o min bɛ fɛnmisɛn caman, dalenw ni dilannenw, dalajɛ, min bɛna ni mɔgɔw kabakoyali n’u bilali ye ɲininkali la.\n14Ni Dɔnniyeelenw-ka-san ye dɔ fara nin laada laban kan an’a yɛlɛmabolo kundali tarikimise kan, min falen bɛ damanfɛnw ni falenfɛnw ni baganw na, minnu bɔra diɲɛ yɔrɔ bɛɛ lajɛlen na, walifasomaralaw ka baara sera yɔrɔ min, san-kɛmɛ XIXnan daminɛ bɛɛ kɛra” jamanamise” bɔwaati ye, min ye yɛlmadon jira miseko la, kuntilennako ni mɔgɔko siratigɛ la.\n15…Faransi koyɛlɛmawulikajɔba, masafangaw dafirili ani Erɔpujamanaw tigɛ-tigɛli napoleyɔntile la ka da politikifangaw kuntilennaw kan, ninnu tɛmɛnen kɔ, fanga kɔrɔ mɔgɔw nana kɛ jamanadenw ye, n’olu ye jamana kanunen mɔgɔw ye minnu tɔw n’u kɔw farala ɲɔgɔn kan ka jira mise kɔnɔ.\n16Kabini Kopɛnagi jamanamise waati, sansabako daminɛna yɔrɔ min san 1820 waatiw la (kábá san, bɔrɔnsi san, nɛgɛ san), Pirisijamana ka lakana kɔnɔ, fo ka t’a se galegalemisew ma minnu sigira senkan san 1862 Pari kɛrɛfɛ Napoleyɔn III fɛ, Sesari kunkan gafew kalanbaga, n’a tun bɛAlesiya jɔbaga ka dugu nɔfɛ, mise kɛra jamana jɔsen dɔ ye, hakili ni fanga gengenyɔrɔ. O ye ɲɛtaa ye min ma sɔrɔ damatɛmɛkow kɔ, o kɛra tarikiw walima siyamaanaw ɲɛfɔcogo jugu ye wo, walima fɛnw bɛɛ tiɲɛni walima u sɔrɔcogow yuruguyurugu la, fɛn minnu bɛ kɛ ka jamana daraja bonya (gɛrɛki mariburuw, Misirajamana ni Kɔrɔnyanfanjamanaw ka fɛnkɔrɔw) walima ka dugukoloko laɲiniw sinsin dancɛ kɔrɔw ni hamadenya taabolow donɲɔgɔnnaw kan.\n17Nin kuntilennaba kuraw waleya ka di, bawo Diɲɛ Sariya tɛna kɛlɛkɛdenw ka jugubolofɛnminɛ ni bɔsi-n-tigila kɔn ni san-kɛmɛ 20nan tɛ. Nin kɛwalew kɛra misew bisimilayɔrɔw ye, yɔrɔ min tun bɛ, o waati la, jamana minɛnenw ka dɔnkofɛn minɛnenw fara u ka fɛnkɔrɔ dalajɛtaw kan sebagajamanaw ka nafa kama (Bɛnkan II min bɛ tali kɛsariyaw ni laadaw la ka ɲɛsin dugukolokankɛlɛ ma, La Hɛyi, san 1899 zuluyekalo tile 29; Bɛnkan IV min bɛ tali kɛ sariyaw ni laadaw la ka ɲɛsin dugukolokankɛlɛ ma, La Hɛyi, san 1907 ɔkutɔburukalo tile 18).\n18O kɛrɛfɛ, mise y’i dili saran dugubakɔnɔna na (sankansow, minnu jɔra kɛrɛnkɛrɛnnenya la, tanpulu yɛrɛyɛrɛw don minnu bɛ monimansawura ni sojɔcogo kura don ɲɔgɔn na (an miiri bɛ da yan Bɛrlɛn Musewuminsɛl kan) ka misekɔnɔdonbagaw lakabakoya. Olu yɛrɛ bɛna bɔ jamakulu la min ka ca ka tɛmɛ fɔlɔ hɔrɔnw kan, olu minnu tun ye mɔgɔ kalannenbaw ye: mise bɛ cɛmancɛsɛrɛ mɔgɔw fana bisimilayi, n’o ye baanasɛrɛ ye min ka baaraw b’u yamaruya ka kalan kɛ ka ko dɔn, sanko bi yɛlɛmatile in na hadamadenya, fɛɛrɛ ani sɔrɔ siratigɛ la, minnu bɛɛ bɛ wele, bakurabafɔ la, iziniyɛlɛmaba): cɛɲi ni hakililafɛnya kɛrɛfɛ, mise bɛ iziniw ka fɛn dilannenw ni dɔnniya ka kabakofɛnw jira, ka jigisɛmɛdayɔrɔw dayɛlɛ tubabujamanaw ye, olu minnu ni kulukokɛlɛw bɛ ɲɔgɔn na tuma dɔ, ani fangaban.\n19Kabini san-kɛmɛ bɛ kurubɔ la, o kunnafoni kɛra mise kura jɔyɔrɔ kologirin dɔ ye, min kɔnɔdonni ye falaki ye, w’a donwaatiw labɛnnen: k’a ta Piti-Riwɛrisi mise la, Ɔkisifɔri, yɔrɔ min ni fɛn kɔrɔ caman, minnu bɛ tali kɛ maayadɔnni ani siyadɔnni kalan na, olu y’a sɛmɛntiya angilɛ Baarakɛkuluw (Working classes) ye ko taaɲɛ tɛ pan-n-kunna kɛ, ko ɲɛtaa tɛ sɔn yɛlɛmanibaw ma, k’a ta bila hadamaden ka mise la, san 1930 mise, min dalawitiriw (…) b’a ɲini ka siyakokunnafoni dɔ kunbɛn ni jamanadenjɔyɔrɔfa ye.\n20Forobayaliko lafasalijɛmuw bila-n-ɲɛni n’a ta bɛɛ (taabolo in sinsinna ka t’a fɛ kabini forobamiseko dantigɛli kɛli san 2002) fɛn kɔrɔ dɔw dalajɛli misew fɛ, o ma kisi dankarili kɛli ma Erɔpujamanaw kɔkan dɔnkow la, min tora senna ka ɲɛsin fɛn kɔrɔ sugu dɔw ma fo ka t’a fɔ ko bɛnkan sɔrɔla baarakɛjɔsen dɔw kan kabini san 1970, Diɲɛ Miseko Kɔnsayi (DMK) ka ɲɛmaaya kɔnɔ, ka ɲɛnabɔli kɛ misekɔnɔfɛnw dalajɛcogo la.\n21Ni sinsin bɛ kɛ misew ka sini kan Afiriki kɔnɔ, a ka gɛlɛn ɲɛtugu ka kɛ walifasomara tile miseko kan, ka da ko caman kan.\n22Fan dɔ fɛ, n’a bɔra u kɔnɔfɛnw n’u kuntilennaw na (se bɛna kɛ minnu ma jukɔrɔla la), Afiriki mise dɔw si ka kɔrɔ ni san kɛmɛ ye: cogo bɛɛ la, u y’u dili saran u ka yɔrɔw la dugubakɔnɔnaw na, ani u gengendugu walima u gengenjamana dɔnkow walima dɔnniyaw. O sigi kuntaala jan kɔnɔ (o bɛ kɛ tuma dɔ la ni kɔtigɛbaliya ni sikuntaalajanya ye ka tɛmɛ erɔpujamanaw mise caman kan), yala o nɔ jumɛn yera dugumɔgɔw walima jamanandenw na? O ni mise kɛrɛnkɛrɛnnenw (i n’a fɔ miseso min n’i b’a lajɛ ka segin ka n’a lajɛ kokura; i n’a fɔ dɔnkoɲɛnajɛyɔrɔ; i n’a fɔ lakɔlisow ni kalansobaw ka kalankɛminɛn), olu ka waleyaw bɛ se ka da ɲɔgɔn kɔrɔ wa? Miseko daɲɛw n’a miiriyaw faamuyali bɛ se ka sɔrɔ cogo di dugumɔgɔw fɛ u yɛrɛ ka kanw walima tiginaw na? Misali la: Kapu Tawuni mise jɔli kabini san 1825 (ani a dayɛlɛli bɛɛ ye), yala o bɛ yɛlɛn dugudenw ka mise faamucogo kan? Yala a bɛ yɛlɛn miseso kuraw jɔli n’u gengenni kan? Cogo di?\n23Fan wɛrɛ fɛ, n’an y’an ɲɛsin “walifasomaratile” mise kɔnɔfɛnw n’a kuntilennaw ma, an na walanda sɔrɔ faasi jateminɛ bɛ se ka kɛ minnu na. Tuma caman, sɔrɔdasifanga ni marafanga min kɛra ka yɛrɛmahɔrɔnya kɛlɛ kunfɔlɔ kɛ, o nan tila ka n’a cɛsiri dɔnniyaw labɛnni na. Marabagajamana ni marajamana (jamana marata) ni ɲɔgɔn cɛ, Marabaga ka biro ni kungo dunan ni ɲɔgɔn cɛ, baara kɛta ye tɔgɔsɛbɛnni, kulusigili ani, kɛrɛnkɛrɛnnenya la, sigida sɔrɔfɛnw bɔfanga kiimɛni. Kuma lasurunya la, a daminɛ na, walifasomaratile misew kunilennaw tun ye kuntilenna bɛnnenw ani nafaɲinikuntilennaw ye: u ka ja dilannenw, binmaralanw, olu kun tun ye dɔnniya “jɛlenw” ye, nka “nafabɔ” fana tun don ka ɲɛsin marabagadugudenw ma, ani sigidajɛkuluw ma – ka se k’i yɛrɛ tanga falaw ni toropikibanaw tɔɔrɔ ma, ka se ka yɔrɔ wɛrɛ sɔrɔfɛnw n’a jiriw tɔnɔbɔ, nka ka se fana ka sigidamɔgɔw ka ko kɛrɛnkɛrɛnnenw dɔn koɲuman, an’u ka laadaw n’u ka naamuw, an’u ka kanw, an’u sigi-sigicogo yɔrɔw la ka da politikijɛkuluw ni sɔrɔkɛbaaraw kan minnu bɛna ni mɔgɔw sɔnni ye, walasa ka baara kɛ n’u ye ani u fɛ. A bɛ faamuya o tuma ko Afiriki dɔnni, ani o dɔnni sirataamani n’a sinsinni ye ko gɛlɛnba ye tubabutile mise bolo.\n24O cogo kelen na, nka kɔkantaama na, Afiriki forobciyɛn lamarali n’a lakanani fɛɛrɛw labɛnna fɛnkɔrɔdɔnnikalan ni siyadɔnnikalan siratigɛ la walifasomarafangaw fɛ.\n25Afiriki Kɔrɔnyanfan na, Afiriki bɛɛ ka fɛnkɔrɔdɔnnikalan Kɔngɛrɛ sigira senkan 1940 sanw kɔnɔna na tali kɛlen kɔ Nayirobi mise la (Koroyindɔn Miseyɔm) – kɔngɛrɛ min bɛna dɛmɛba don ɲininiw sinsinni na fɛnkɔrɔdɔnnikalan kan Afiriki gun bɛɛ lajɛlen kan, forobaciyɛnko ni miseko dakunw bɛɛ sen b’o la.\nMise ni forobaciyɛn Afiriki sahara woroduguyanfanjamanaw na\n26An ka kan, «… tubabula mise sugu min bɛ Afiriki kɔnɔ, k’o silatunu ka bɔ yen, walasa forobaciyɛn lakanani n’a layiriwali mise sugu wɛrɛw na sannawuli», Pr. Alifa Umaru Konare tun ye nin fɔ a ka jɛmu tɔgɔbɔlen dɔ kɔnɔ, hakilifalen-falen dɔ senfɛ ko: Mise sugu jumɛn Afiriki ye? [DMk ka barosigi, «Quels musées pour l’Afrique?», 1991].\n27San mugan ni duuru tɛmɛna o kɔ, nka ɲininkali in bɛ senna halibi, wa sigi kɛlen tun bɛ ni silatununiko min ye, o ma waleya fɔlɔ. I n’a fɔ tatugukɔnɔnin ɲɛnamayatɔ ka bɔ a bugurincɛ la,” tubabula” mise suguya minnu bɛ yiriwa la, olu bɛ ka sanfɛla sɔrɔ cogoya kuraw kɔnɔ. Luwuru Mise, Simifisiyɔnian Änsititusiyɔn, Baranli Pɔrida, Biritisi Miseyɔm walima Afiriki Cɛmancɛyanfan masakɛmise, min bɛTɛriwuren, ani laminimise caman minnu ka kan ka masurunya mɔgɔw ka don-o-don kow la, olu bɛ kɛ tuma bɛɛ i n’a fɔ danmanamɔgɔw, minnu danfaraw tɛ u ɲɔgɔnnadilan yamaruya.\n28An ka kan ka d’a la o tuma na ko modɛli bɛ sugucamanya wajibiya, sanko yɔrɔ la min bɛ tali kɛ hadamadenyabaara ni dɔnkojirawale caman na. Modɛli kelen bilalen tɛ Erɔpu misedɔnnikalan na cogo min na, modɛli kɛrɛnkɛrɛnnen tɛse ka ta Afiriki kama. Nin faamuya yɛrɛ bɛ sɔrɔ Alifa Umaru Konare ka jɛmukan kɔnɔ.\n29Siga fosi t’a la, yɛlɛma ka kan, ni tiɲɛdon ko miseko kuma min sɔrɔla tubabufile fɛ, o ye kɔfilɛli ye min tɛ taa yɔrɔ jan. Tubabuw ka nin misekɔnɔfɛnjiraw tun tɛ se, wa u ma se don si, ka Afiriki mɔgɔw lasama. Segin ka kan ka kɛ moddɛli kan k’a lajɛ kokura ye, wa Afiriki forobaciyɛnko kuma ka kan ka fɔ dɔnkoyɔrɔ kelen-kelen bɛɛ ka kan na. Jamanamise, tubabutile dancɛbɔlenw yɛlɛmabaliyako lafasabaga, ninnu man kan wa ka fili jamanaw ka dɔnkow donɲɔgɔnna dankun kan, o min ye Afiriki ni diɲɛ jamanamɔgɔw ka kelenya siriyɔrɔ ye?\n30A fɔ Erɔpu ni Mediterane hadamadenya mise kura, ko “MUCEM” (Musɛmu), tɛ Fɛrinan Brodɛli ka tiɲɛ sɛmɛntiya yan, a tun ye min sinibila? Siga t’a la ko «k’a sɔrɔ warabaw m’u tɔgɔla tarikisɛbɛnnaw sɔrɔ, warafɛlɛbɔmaanaw tɛna dadiya tuma si warabaw la». Afiriki ka kan, o tuma na, k’a jija k’a yɛrɛ ka jɛmuw labɛn k’a ka kelenya camanya nisɔndiya jira, an’a ka dakantigiya, ka sɔn a yɛrɛ la a denw ka danfaraw n’u ka ɲɔgɔndafa kɔnɔ.\n31Afiriki mise, a taabolo mana kɛ fɛn o fɛn ye, a man kan ka ɲinɛ gun in jɔyɔrɔ kɔ hadamadenw ka diɲɛnatigɛtaama na, an’a jɔyɔrɔ diɲɛ forobaciyɛn labɛnni na fɛɛrɛko, hadamadenya ani politiki siratigɛ la, kuma tɛ farafinw ka jɔnya ani walifasomara waati juguw ma. Kɔsa-in-na tariki, politiki siratigɛla, min n’a yɛlɛnkajiginw don, ale fana ka kan k’i jɔ a jɔyɔrɔ la. Afiriki kura ka kan ka sɔn-n-yɛrɛ-ye ladamuni kɛ walasa ka denmisɛnw dɛmɛ, denmisɛn minnu diliw sarannen don Afiriki danbew la, n’u bɛ se, u fari foninenba, k’u jɔyɔrɔ fa diɲɛ dɔnko yiriwali la.\n32Bakurubayali bɛna, tiɲɛ don, ni nɔgɔyaw ye minnu nafa tɛ se ka fɔ ka se a dan na. Nka o n’a ta bɛɛ, a doninen don “d?nkobɛɛ-silatunun” na, min jamafagalan tɔgɔ ye ko sugukelenyali. Ka ɲɛsin nin siranɲɛfɛn in ma, a kala bɛ dɔnko kɔnɔ. Misew de bɛ kɛlɛdakun na, sabu olu man kan ka yɔrɔ janya dɔnkojira sugucamanya lafasali la. «Munna dun an tɛAfiriki mise sɔrɔ kura dɔ miiriya min bɛ tali kɛ jamanadenw ka sɔrɔ la? An ka duguw ni togodaw mɔgɔ faamuyalenw, minnu y’an kan dɔnkofɛnw n’an ka laadaw labɛn, an n’olu de ka kan ka nin ɲininkali jaabi ɲini» [Konare, Le Monde, 2 février 1993].\n33Ka daɲɛ kura bange walima ka daɲɛ singa, o bɛ wajibiya ni faamuya, daɲɛ, daɲɛ kɛrɛnkɛrɛnnen, walima fɛn tɔgɔdata tɛ bayɛlɛmanikan na. Tubabukan «musée» faamuya n’a daɲɛ b’o cogo la jɛkulu ɲininkalen bɛɛ ka kanw bolo.\n34Afiriki jamanaw yɛrɛ ka sariyako siratigɛ la, a ka c’a la, daɲɛ kɛrɛnkɛrɛnnen musée walima museum de tara kosɛbɛ. Nka Afiriki Sahara woroduguyanfanjamanaw na, danfara bɛ sariyaw ni ɲɔgɔn cɛ ka da sariyamabɛn sugu min bɛ senna. Sariyamodɛli minnu sɔrɔla kabini tubabutile, olu tora yen. Afiriki jamana minnu tun bɛ, tubabufanga waati la, angilɛjamana ka masabamara kɔnɔ, olu bɛ faraɲɔgɔnkan ɲini k’u ka misew kow ɲɛnabɔ, u bɛ sariya kɛrɛnkɛrɛnnenw sigi min na (misali la: National Museum and Art Gallery Act, 1967, Bɔsiwana; National Museums Act, 1983, Keɲa; National Commission For Museums and Monuments Act, 1979, Nizeriya). Nin sariyataabolo suguya tɛAfiriki tubabukanfɔjamanaw na. Afiriki jamana maralenw Faransi walifasomaralaw fɛ, olu camanba ye sariyaw ta minnu bɛ dɔnkoforobaciyɛnw lakana k’a sɔrɔ labɛn ma kɛ, sariya kɛrɛnkɛrɛnnenw ma ta ka ɲɛsin misew ma, fo n’a bɔra Kɔdiwari la min ka san 1987 sariya talen bɛ Kɔdiwari dɔnkoforobaciyɛn lakana k’a tɔgɔ bɔ.\n35«Musée» sɛbɛncogo mana kɛ fɛn o fɛn ye sariya fɛ, a lamini n’a kɔnɔko bɛ bɔ a kɔrɔ fɔlɔ de la, i n’a fɔ a labɛnna tubabulaadaw fɛ cogo min. Daɲɛ labaaracogo, a nafa, a lakodɔnni an’a lafaamuyacogo sigida baarakɛbagaw fɛ, dantigɛli ma kɛ ninnu na Afiriki josariyaw kɔnɔ. Sariya jɔyɔrɔ fabaliya daɲɛ in lafaamuyali kɛnɛ kan sigidajɛkuluw fɛ, o bɛna ni sariya kolonw ye miseko la, ani Afiriki jamanadenw ka siga-n-na ka ɲɛsin nin modɛli ladonnen ma.\n36Daɲɛ bayɛlɛmani ka bɔ kan dɔ la ka taa kan wɛrɛ la, o tɛ ko nɔgɔ ye. A kɛra wolokan ye wo, walima kan degelen, i na jɛkulu maa dɔ walima kanbaarala dɔ ɲininka tuma bɛɛ min bɛ kan in fɔ walasa k’a dɔn ni daɲɛ in bayɛlɛmako ɲɛna. O tɛ taa ɲinini ni kunnafonidalajɛ kɔ, min kuntaala bɛ se ka janya ka se hakɛ la i ma sigi ni min ye.\n37Bayɛlɛmani gɛlɛyaw ni kanw ni ɲɔgɔn cɛ danfaraw n’u ta bɛɛ, a faamuyara ko kan kɔnɔ fɛn kura fɛn o fɛn, a daɲɛ kura fɛn o fɛn, n’a kɔrɔdanfaralanw faamuyara ka ɲɛ, o ko kura ni o daɲɛ kura ka kan ka lase kan bɛɛ la.\n38INƐSIKO ka daɲɛ kɛrɛnkɛrɛnnen caman bɛɛ de sɔrɔla o cogo kelen na, o kɔrɔ, ɲɔgɔnhakilinaɲini ni bɛnkelenkan walasa ka bɛnkanw kɔnɔkow n’u daɲɛ kolomaw ɲɛfɔ. Nka, min ka gɛlɛn, o ye baara kɛlen ye, min, n’a faamuyara bɛɛ fɛ, a bɛ kɛ sababu ye ka kan ni dɔnkow ka ɲɔgɔnkumaɲɔgɔnya taa ɲɛ.\n39Nin bayɛlɛmani ni/walima bɛrɛbɛnnibaara in kɛli la kanw ni ɲɔgɔn cɛ, cogoya fila bɛ se ka kɛ tuma dɔ n’i bɔra kɔrɔɲɔgɔnmadaɲɛw la ka don dakun kɛrɛnkɛrɛnnen dɔ kɔnɔ i n’a fɔ INƐSIKO ka Bɛnkanw ta.\n40Cogoya fɔlɔ la, n’o de bɛ kɛ ka caya, daɲɛ kofɔlen dɔnnen tɛ jɛkulu mɔgɔw ka kan na. O misali dɔ ye «musée» ye.\n41Yanninnɔ, an bɛ se ka singani kɛ, nka o tɛ kunnafoni fosi di daɲɛ kɛrɛnkɛrɛnnen in kan k’a faranfasiya, daɲɛ kɛrɛnkɛrɛnnen min ni jɛkulu mɔgɔw t’a mankan dɔn yɛrɛ.\n42An bɛ se fana k’an sinsin kanw ka daɲɛbangese kan ka daɲɛ kura dilan min faamu ka di kosɛbɛ k’a sɔrɔ an ma bɔ daɲɛw labɛncogo (dilancogo) sariyaw kɔnɔ, ka daɲɛ kɛrɛnkɛrɛnnen kura kofɔlen in jira. Taa kɛra nin sira in de fɛ «musée» bayɛlɛmatɔ jukɔrɔ kan naani jiralen na.\n43Cogoya filanan na, daɲɛ dɔ bɛ sɔrɔ jɛkulu ka kan n’a ka dɔnko kɔnɔ min kɔrɔ ka surun daɲɛ kura in na, hali n’a y’a sɔrɔ kɔrɔɲɔgɔnma dafalen tɛ yen.\n44«Musée» ye tubabukan daɲɛ dɔ ye; a bɛ fɛn min kofɔ, o ye fɛn dunan ye fulaw fɛ yen. Walasa k’a bayɛlɛma fulakan na, an ye ɲɛfɔli jɛlenw de kɛ fɔlɔ k’a dɔn k’a faamuya an yɛrɛ fɛ min don tubabukan na, a bɔra min.\n45O kɔfɛ, an ye daɲɛ yɛrɛ kɔrɔdenw bɔ kelen-kelen walasa k’a kɔnɔko n’a kɔkanna bɛɛ da kɛnɛkan, n’olu ye ninnu ye:\nlamaraliko (ka kow ni fɛnw lamara);\ndɔnko walima tabiyako: dɔnkofɛnw bɛ lamara yen de walasa na ka kɛ k’u lajɛ, k’u kɔlɔsi; o b’a to i ka dɔnko kɔnɔna bɛ wara ni fɛn fɛrɛw ye n’a n’u donna ɲɔgɔn na;\nkɔlɔsiliko, lajɛliko, kunnafoniniko, ɲɛdaamuniko.\n46Baara senfɛ, an ye daɲɛ caman dilan, nka an ye daɲɛ dilen caman fana bila ka bin, k’a sababu kɛ, a fɔlɔ, o daɲɛ dilen ninnu bɛɛ tun b’a ɲini ka daɲɛ kɔrɔ bɛɛ bɛn” lajɛli” kɔrɔ ma (o misali dɔ filɛ: yeeɓirde «fɛnlajɛyɔrɔ» <= de yeeɓ- «k’a lajɛ ni daamu ye»); a filanan, u tun bɛnnen tɛ kosɛbɛ, u tun bɛ se ka kɛ ka daɲɛ wɛrɛw bayɛlɛma (o misali dɔ filɛ: galle pinal «dɔnko bon» walima suudu pinal «dɔnko so», ka tali kɛsuudu defte la «gafemaraso»). Misali dilen fana dɔ fana b’o cogo la: «Musée» singana k’a labɛn k’a bɛrɛbɛn fulakan mankankolomakalan ma: miisee. Komi mɔgɔw tun tɛ vfosi faamu a mankan fɛ, an banna daɲɛ singanen in na.\n47Nin cogo in de la, an y’an sinsin fulakan daɲɛbangese kan, ka jateminɛ kɛ kɔrɔden danfaralan saba fɔlɔ la, n’olu ye yɔrɔ, lamarali ani dɔnko ye, an jɛra ɲɔgɔn fɛ ka daɲɛ kura bange min faamu ka di kojugu, n’o ye resorde pinal ye.\n48Daɲɛkɛrɛnkɛrɛnnen resorde pinal faamu ka di kojugu fulakanmɛnna fɛ, min wolokan don, ka da kunba saba kan;\nDaɲɛ in, n’o ye resorde ye, a kumaden bɛɛ (daɲɛbaju, nɔrɔnnaw, tɔgɔsɛrɛjiralan) kɔrɔ jɛlen don, u faamu ka di kan fɔbaga bɛɛ fɛ;\nDaɲɛ kura in dilanni kɛra jaati tɔgɔbange sariyaw kɔnɔ fulakan na;\nNin daɲɛ dilannen suguw misali ka ca fulakan na:\nhoɗ-«si» => hoɗorde «siyɔrɔ, siso»\nloot-«ko» => lootorde «koliyɔrɔ»\nhen-«fiɲɛ» => henorde «fiɲɛdonda, fɔlɔ»\nsod-«k’a tigɛka surunya» => sodorde «sira surun»\njuul-«ka seli» => juulirde «seliyɔrɔ, misiri» etc.\n49Daɲɛ in ye yɔrɔ fila e: resorde «lamarayɔrɔ, lasagoyɔrɔ» et pinal «dɔnko».\n50Resorde/res-o-r-de/dilanna, o tuma na, nin cogo in na:\nWalebaju RES-(waleganan RESde): min kɔrɔ ye «k’a lamara». Misaliw: resde jawdi «ka nafolo mara», resde debbo «ka furumuso mara», resde sirru «ka gundo mara», etc..\nKumaden – o-: bɛ cɛmancɛkanhakɛ jira, a bɛ waletigi kofɔ. O la res-o-«ka mara».\nKumaden – r-: waleyalan/yɔrɔjiralan: b’a jira k’i b’i mago ɲɛ ni fɛn dɔ, yɔrɔ ye.\nSɛrɛjiralan – de: bɔnna kɛdakun filanan taamasiyɛn (tɔgɔbange) tɔgɔsɛrɛ kɔnɔ NDE min bɛ yɔrɔ kofɔ, kɛnɛ dantigɛlen, bakurubaya, koorilenya, adw. Diɲɛ sɛrɛjiralan winndere NDE, gafe sɛrɛjiralan deftere NDE, yɔrɔ sɛrɛjiralan nokkere NDE; fɛn koorilenw sɛrɛjiralan: hoore NDE «kun», horde NDE «filen», duunde NDE «gun», lowre NDE «dugukolo», husre NDE «sogo, fasa», adw. O la: resorde: «lamarayɔrɔ, lasagoyɔrɔ…».\n51Pinal/fin-al/dilancogo ye nin ye:\nDaɲɛbaju FIN- (waleganan FINde): kɔrɔ ye «ka kunun», kɔrɔlasama na: «k’i ɲɛ yɛlɛ, ka kalan».\nSɛrɛjiralan – al: bɔnna kɛdakun sabanan taamasiyɛn tɔgɔsɛrɛ kɔnɔ NGAL min bɛ cogoya jira ka caya.\n52O la: pinal «[jɛkulu dɔ ka] danbewalew, [sɔrɔlen ciyɛn ye walima dali fɛ] sekow ni dɔnniyaw bɛɛ lajɛlen». Pinal bɛdanfara ka bɔ ganndal la (daɲɛbaju ANND-«k’a dɔn») min bɛ dɔnniya lakika jira.\n53Resorde pinal kɔrɔ ye o la «dɔnko bmara yɔrɔ min.»\n54Kɔrɔlen bamananna na, fɛn kɔrɔ minnu nafa ka bon kosɛbɛ, olu lamarayɔrɔ ye yɔrɔ kɛrɛnkɛrɛnnenba ye. A bɛ basiw, sɛbɛnw, an’olu n’u ɲɔgɔnnaw lakɛrɛnkɛrɛn, fɛn o fɛn n’o bɛ tali kɛ hadamaden farikolo n’a hakili lakanani na ka bɔ fɛn juguw ni mɔgɔ juguw ma. O fɛn kɛrɛnkɛrɛnnen bɛ se ka lamara bon, npalan, daga walima filen kɔnɔ, wa a tigi bɛ se ka kɛ cɛ, musso walima denmisɛn dɔ ye. A lasɔrɔbaga y’a tigi dɔrɔn ye, o kɔrɔ k’a lasɔrɔli dagalen tɛ jama ye. Bamanankan na, «case de l’homme» bɛ fɔ «cεso: cɛ = homme,-so = case, maison.\n55«Musée» kɔrɔɲɔgɔnma bɛ se ka kɛ bamananna fɛn kɛrɛnkɛrɛnbaliw lamarayɔrɔ ye, kɛrɛnkɛrɛnbali k’a sababu kɛ sarakabɔla tɛ yen tugun, ani bolodonkaramɔgɔw minnu bɛ sarakabɔw kɛ, walima k’a sababu kɛ sarakabɔcogow tiɲɛna ye. Kabini fɛn kɛrɛnkɛrɛnnenw kɛrɛnkɛrɛnnenyayɔrɔ bɔra u la, u kɛra bɛɛta ye, bɛɛ bɔra u kalama. Daɲɛ kura sɔrɔlen: fεnkɔrɔmarayɔrɔ (fεn: chose, objet; kɔrɔ: ancien; mara: conserver; yɔrɔ: lieu), laban tara ka kɛ «musée» bayɛlɛmanan ye; a kɔrɔ tubabukan na: «le lieu de conservation des choses anciennes».\n56Daɲɛ dɔ bɛ siwahilikan na ka kɔrɔ min kumadenw bɔra larabukan na, n’a kɔrɔ ye: min ɲɛsinnen bɛ farimafɛnw ni farintanfɛnw lakanani ma: hifadhi ya jadi (laadaw lakanani).\n57Makumbusho ye daɲɛ dilannen ye Darɛsalamu jamana miseko (Tansani) waati la.\n58Ma – ɲɛnɔrɔ, min bɛ jamako, foroba kofɔ;\n59Kumbuka – bɛ hakililajigin, taasili kofɔ;\n60O- bɛyɔrɔ jira;\n61Makumbusho kɔrɔ ye o tuma na: jama hakilijiginyɔrɔ.\n62Nin jamanamise in, n’a bɛ dugu cɛmancɛ la, a bɛ kuma Tansani ni jamana wɛrɛw ka donɲɔgɔnna kan, ka a jɔyɔrɔ jira, min ye «hadamadenya sinti» ye. Mise in kɔnɔ, i bɛ fɛn dɔw ye minnu sɔrɔla jamana ni jamana wɛrɛw ni ɲɔgɔn cɛ f?nfalenfalenni fɛ ani u ka donɲɔgɔnna senfɛ. Mise don, min sababuyara diɲɛ yɛlɛma-yɛlɛmaw fɛ, minnu ye Tansani yɛrɛ cogo yɛlɛma.\n63Darɛsalamu mise dɔ in kɔnɔ, min bɛ dugu dawolo la, Tanzani siyabaw jiralen bɛ filenw kɔnɔ k’olu bila u danma. Mise bɛ wele nyumba za makumbusho, «hakililajiginso», «taasiso». So kelen-kelen bɛɛ bɛ siya dɔ ka sojɔcogo kɔrɔ n’a ka dɔnko danfaraw jira – «so» nafa bɛ dɔn yan de, mɔgɔ siyɔrɔ.\n64O cogo de la ni Makumbusho kɛra sugu fila ye.\n65Siwahilikan daɲɛ jɛnsɛnna fo ka don jamana kan wɛrɛw la, kɛrɛnkɛrɛnnenya la sukumakan, tisɔngakan; nka a lakikaya ma jɛya, bawo daɲɛ in kɔrɔ ma faamuya kosɛbɛ jama bolo.\nDugutigw ka so: maʃigo fo Bujora (Tansani)\nSan 1961 kɔfɛ, yɛrɛmahɔrɔnya tasan, jamana bɛɛfa raɲɔgɔnkanni kama, dugutigiko dabilala, nka dugutigifanga taamasiyɛnw tora… U kɛra mun de ye?\nBujora dugu kɔnɔ, Tansani, Mɔnpɛrɛw y’a jira ko k’u bila sow kɔnɔ, maʃigo sukumakan na, k’u lamara. Maʃigo, n’a kɔrɔ ye dugutigiw sudonyɔrɔ kɔrɔw, bɛ fɛn dalajɛlenw kofɔ minnu kɔrɔ ka bon kosɛbɛ, minnu makarannen don ka bɔ tilali ma fo ɲɛnajɛ donw. Nka daɲɛ in kɔrɔ bɛ ka yɛlɛma dɔɔnin-dɔɔnin: bɔ kɛra maʃigo la ka taa Bujora la, dugu tɔgɔ, ka sow kofɔ, jama bɛna minnu lajɛ bi (kɛrɛnkɛrɛnnenya la, sukumasiw ni sigiɲɔgɔnsiyaw ni turisiw fɛ). Pilakiw sɛbɛnnen don sukumakan na, ani siwahilikan.\nMosanbiki, afiriki Worodugujamana, Zinbabawe ani Siwasilandi, daɲɛ min talen don, tisɔngakan na nin jamanaw na, o ye fana swiikumbuso ye.\nSwi – caya ɲɛnɔrɔ – sɛrɛ8 (fɛnw walima kow ka sɛrɛ);\nƝikumbuso bɔra ku kumbuka de la, wale-sababuyalan – «laɲinɛbɔ, lahakiliji gin».\nNi dugutigiw ka sow don, jɛkulu walima siya ka fɛn nafamabaw bɛ lamara yɔrɔ min, a bɛ fɔ «fɛn kɛrɛnkɛrɛnnenw ka sonin», yindlo ya swigotso, min tɛ dayɛlɛ ni ɲɛnajɛbaw waatiw tɛ.\nMɔnpɛrɛw y’a jira ko a ni «tanpulu» ka surun ɲɔgɔn na, o faamuya in tara dugumɔgɔw fɛ minnu ye thepela dilan, min bilala kosɛbɛ yindlo ya swigotso nɔ na.\n66A jɛlen don ko daɲɛ minnu dilanna siwahilikan na, Tansani jamana kan, ka «musée» ani «patrimoine» bayɛlɛma, n’olu ye makumbusho ni orithi wa taifa ye, o daɲɛ dilannenw tɛ dɔwɛrɛ ye yɛrɛfɛdaɲɛ dilannenw kɔ minnu tɛ mɔgɔ wɛrɛ kunnafoni ni Tansani mara yɔrɔ dɔ tɛ. Tiɲɛ yɛrɛ la, daɲɛ dilannen ninnu bɛ min kofɔ, o ni Tansani jɛkuluw ka ɲɛnamaya kow tɛ ɲɔgɔn ta dɔnko siratigɛ la; o kama, dɔwɛrɛ tɛ daɲɛ surew kɔ, baara bɛ kɛ minnu na diɲɛ jamanaw ni ɲɔgɔncɛla la. Ka da o kan, u na kɛ sababu ye ka dɔ fara danfara kan dɔnko siratigɛla min bɛ nin daɲɛ surew faamubagaw ni mɔgɔ tɔw cɛ, ka olu bila yɛrɛminɛ na ka bɔ jamana ka kelenya ma. Nin cogoya in de bɛ dɔ fara siwahilikan kɔrɔ fɔbagaw ka miiriya kan, k’olu ka kan «minɛnen» don kalanbagaw fɛ, olu minnu b’u ka yɛrɛya yɔrɔ dɔw fili diɲɛ sokelenyali ye (mɔnjalizasɔn).\n67Misew ye, tuma caman, dɔnniyadakun kɛrɛnkɛrɛnnenw ye. A suguya duuruba de bɛ yen: sekomisew, bozari misew, masiriseko misew; tarikimisew; dɔnniyamisew; dugukolotariki misew, fɛɛrɛmisew, siyadɔnnikalan mise.\n68Mise saba de bɛ yen minnu bɛnnen kɛrɛnkɛrɛnnenya la Afiriki kɔnɔ.\n69Sitimise ye mise ye min sigiyɔrɔko tɛ kunfɛko ye, yɛrɛfɛko ye; a dulonnen tɛ yɔrɔ yɛrɛ sigicogo la, taamako la, adw. Galodugu kura bɛ sigi, misew b’u sigiyɔrɔ bila a nɔfɛ, siya dɔ walima baarada dɔ fana bɛna a nɔfɛ, u n’u ka siyafɛn dalajɛlenw walima fɛn kɛrɛnkɛrɛnnenw.\n70Sitimise dun, ale dulonnen don yɔrɔ basigilen na min bɛ kɔrɔ d’a ma – fɛnkɔrɔtɔmarayɔrɔ (misali: Olorizesayile, Keɲa, Ndidima, Afiriki Woroduguyanfan), walima dɔnkotu dɔ, ko kɛlen dɔ walima tariki tɔgɔbɔlen dɔ siti (Orobɛn-ayisilandi), hali gundoko dɔ min yɔrɔko ye laadalako/bɛnkanko ye.\n71Sitimise ma dabɔ, o tuma na, forobaya kama, a miiriya tɛ fana ka kɛ a dama diɲɛnin ye, - wa nin de y’a mankutuw la belebeleba ye. Lakanani, ladamuni ani ɲɛdamuni kuntilenna minnu labɛnna nin mise sugu kama, o kuntilennaw bɛ se ka” dɔn” kosɛbɛ misedɔnnikɛlaw ni forobabaarakɛlaw fɛ, ani nabagaw.\n72O la, sitimise ye dakunfɛn ye. A bɛ se ka boli sitiw ni ko dɔnnenw kan, a bɛ kɛ ka minnu kɛ kɛnɛkanfɛnw ye; nk’a bɛ boli fana sitiw ni kow kan minnu ma dɔn walima u ma don da la fɔlɔ, n’a bɛ kɛ sababu ye k’olu jira walima k’u ka gɛlɛyaw jira: ominidesiti min falen don baganw walima faraminɛn (misali; Olidowayi Zɔrizi), walima yɔrɔ min bɛ hakililajigin kɛ jɔnfeere waati kan (Gore), walima tubabutile izinifɛnbɔsantiri; a bɛ boli tugun mise sugu min bɛ wele ko” Skansɛn modɛli”, n’o ye mise ye min jɔlen bɛ fiɲɛ na ni sow walima laadalaso jɔlenw b’a kɔnɔ, bololabaarafɛnw ni bololabaarakɛwalew walima sɛnɛfɛnw ni sɛnɛbaarakɛwalew bɛ se ka fara minnu kan, ɲɛfɔlisantiri dɔ hukumu kɔnɔ.\n73Sitimise fanga, n’o y’a dilisaranyɔrɔ ye, sɔsɔli tɛ min na, o fana bɛ se ka kɛ a ma gɛlɛyaw walima fɔɲɔgɔnkɔw sun ye n’a ni yɔrɔ wɛrɛw fɔra ɲɔgɔn kɔ: Fangaw ka yɔrɔw, jama ka yɔrɔ, bolimafɛnw ɲɔgɔnkunbɛnyɔrɔ, yɔrɔ lasɔrɔli gɛlɛyaw, yɔrɔtiginadilan (…)\nSitimise fila Afiriki Worodugujamana na\nMisali la ka ɲɛsin dugukolo, politiki ani sɔrɔ jɔyɔrɔ ma min ka bon siti (mise ko tɛ) yɔrɔko la, an bɛ se ka sangaɲɔgɔnmani kɛ afiriki Worodugujamana siti fila la minnu sɛbɛnnen don INƐSIKO ka forobaciyɛnba lisi kan. Fan dɔ fɛ, siti min bɛ wele ‘Cradle of humankind’ (Kradl of yumankayind’) ye kuluwosɛrɛ ani dingɛsɛrɛ ye min falen don ɔsitaralopitɛki ani omo erɛkitusi la: yɔrɔ in ni yohannɛsiburi cɛ ye lɛrɛkelenboli ye; a bɛ sira kan; turisimukɛyɔrɔ ɲumanba don; mobilijɔyɔrɔw bɛ yen minnu labɛnnen don lakɔlidenbisiw bisimilali kama, lakɔliden minnu bɛna tilekelenkɛ la ka bataki kalan min bɛ tali kɛAfiriki kura la. Fan wɛrɛ fɛ, ukalamba Darakɛnsibɛri siti n’a bɛ Kuwazulu-Natali ni Lesoto ni ɲɔgɔn cɛ dancɛ la, o ye kulukɛnɛ ye, farawo caman bɛ min na minnu masirilen bɛ ni pɛntirijiw ye. O pɛntirijilamasiri kɛra Sankaw (Busimaniw) fɛ minnu ka surun yɛrɛ banni na.\nA lasɔrɔ ka gɛlɛn kojugu, waatijantaama don mobili la ani dafilakɛbungalo la. Yɔrɔ in ye turisimu kɛrɛnkɛrɛnnen yɔrɔ de ye min nabaa fanba ka ca turisi dunanw na ka tɛmɛ sigidamɔgɔw kan, olu minnu ka koba tɛ nin seko tigiw ye, u hakili la u ni minnu tɛ jɛ fosi la siya ani tariki siratigɛ la.\n74Dugumise (walima dugu ka mise) ye so walima minɛn labɛnnen ye komini walima jɛkulu dɔ fɛ, wa n’a dabɔra forobaciyɛn seereyafɛnw lakanani, u dondalali ani u lasɔrɔdiyali a ka mara kɔnɔ walima a ka dugukolo kan. I n’a fɔ cakɛbolofara cɛmabɔlen bɛɛ, dugumise b’a kunnacakɛda ni sariya ka sɛgɛsɛgɛli kɔnɔ ka ɲɛsin a labɛncogo n’a labaaracogo ma ka da forobaciyɛn lakanani, labaarali ani a dondalali sariyaw kan.\n75Dugumise dabɔkunba ye jamanaden ladamuni nɔgɔyali ye. Dugumisew dayɛlɛli bɛ tali kɛ hukumu fila la: mara cɛmabɔli ni yɛrɛye nafasɔrɔbaara ani dɔnko sabatili jamana kɔnɔ min sinsinnen don siyaw ka kelenya kan, n’a datugulen tɛ diɲɛ jamana tɔw ka dɔnkow ma. O siratigɛla mise cɛmabɔlen taabolo sigisenkanni ka kan ka sinsin mise nabagaw kunnafonni, kalanni, laɲɛnajɛli hadamadenya ani dɔnko siratigɛ la, bisimilali an’u bilasirali.\n76Nin taabolo sugu in na, min bɛmise ka baara bila lakananiko ni kunnafoni ani lajɛnsɛnniko cɛma, n’a bɛsɔrɔ jiidili nɔgɔya sɔrɔ, dugumisew ye dɛmɛdon «kɛnɛw» ye ka ɲɛsin kunun ni bi dɔnkow ma: mise galabukɛnɛw, minnu bilala mɔgɔw ladamu sira kan ka ɲɛsin forobaciyɛn ani bɛn ma.\nDugumisew dɔgɔnɔjamana na\nMali la, dugumisebaw bɛ dɔgɔnɔduguw la. Fonbori, ende ani Soroli misew de ko don. Nin misew jɔra Banjagara ka lajnini kɔnɔ, ni bolodiɲɔgɔnma, dɛmɛdonjɛkuluw ka nafolodɛmɛ ye (INƐSIKO, adw.) ani dugumɔgɔw ka cɛsiri. Nin misew dayɛlɛli bɛ bila hukumu fila kɔnɔ: faantanya ni dɔnkofɛnw yuruguyurugufeere kɛlɛli, ani dugumɔgɔw ka cogoyaw laɲɛni ka t’a fɛ forobaciyɛn tɛmɛsira fɛ.\n77Dɔnkobankiko nana Mali la san 1997. A mabɛnnen don bɔlɔba saba dafɛ: mise so, jurumisɛnnindonso ani dɔnko ni kalanso.\n78Bi, dɔnkobanki ye 4 ye Mali la, wa a modɛli tara Togo ni Bɛnɛn fɛ.\n79Dugumɔgɔw y’a kanu k’u yɔrɔjanya mise kɔrɔ la ka an yɛrɛ ka yɛrɛya dɔnko lakanani ni yiriwali bɛn ɲɔgɔnma fɛɛrɛw ɲini..\n80Dɔnkobanki kuntilennaw ye ninnu ye:\nKa bolofɛnw lakana mise walima yɔrɔ lakananenw kɔnɔ, minnu bɛ ɲini ka sonya, bɔsi walima ka yuruguyurugufeere. Wantɛrɛsɛbɛn dɔ (diɲɛ wantɛrɛsɛbɛn modɛli) bɛ dilan;\nKa o bolofɛnw n’u bɔyɔrɔ tariki to ɲɔgɔn na, min bɛ kɔrɔ ni nafa d’u ma;\nBolofɛn kelen o kelen n’a ka wantɛrɛsɛbɛn” farintan” don, maanaw ni tarikiw maralen bɛ minnu kɔnɔ, ani ko kɛtaw diinɛ waleyali walima don o don latigɛli siratigɛ la.\nKa dugumɔgɔw dɛmɛ nafasɔrɔbaara dɔ kɛli la ni juru donni ye u la min kuntaala cayalenba ye san saba ye. Bolofɛntigi bɛ se, n’a ye tɔnɔ sara (3%), kelen, k’a ka bolofɛn sɔrɔ, kelen, ka juru wɛrɛ ɲini k’a sɔrɔ. Mɔgɔ minnu bɛ tila k’u bolofɛnw sɔrɔ, olu man ca.\nDɔnko ni kalanso b’u cɛsiri ka sekobaara kɛlenw lasankɔrɔta, ka dugumɔgɔw kalan (balikukalan, nafasɔrɔbaaradamisɛnnin labaaracogo ɲuman, turusiw ni lakɔlidenw bisimilacogo)\n81«Dɔnkobanki» ye dugumɔgɔw ka fɔcɔgo ye, n’o ye daɲɛw ye, u ye minnu ta bi ka kɛ misew welelan ye, mise minnu bɛ tali kɛ Mali modɛli la, n’u sigira senkan Togo ni Bɛnɛn.\n82Dɔnkobankiw bɛ dugu caman ka dɔnkojirawalew lakana k’u nafamaya; hakilifalen-falen ani ɲɔgɔnkumaɲɔgɔnya kɛyɔrɔw don; jama ka bɛn sinsinkɛnɛw don, dɔnko sugucaman bɛ jira minnu kan.\n83Dɔnkobankiw bɛ lataama i n’a fɔ tɔnw, wa hali u ka baara ɲumanw b’u ɲɛsin gɛlɛya kura ma, n’o ye jurumisɛnnindon kɛli ye, ani bolofɛnw lamarali minnu bɛ ka caya ka t’a fɛ so kolonw kɔnɔ, n’o ye fana a tɔndenw ka baaradege ye, n’o ye tugun kɛrɛnkɛrɛnnenya la u lakodɔnni ye jamana masina ninnu dɔnkoɲɛmɔgɔw fɛ.\nFaamuya min sɔrɔla Fɔnbori dɔnkobanki la, Duwansa, dɔgɔnɔjamana na, Mali la\nAle de ye Mali dɔnkobanki fɔlɔ ye, min dayɛlɛla san 1997. Dugumɔgɔw ka dɔnkofɛnlakanayɔrɔ don, dugu kɛsu bɛ min na jurumisɛnnindon kɛli kama; dɔnkokalanso dɔ fana b’a la nafasɔrɔbaaraw kɛli kama.\nDugumɔgɔw ka dɔnkoforobaciyɛn lakanani n’a dondalali n’a jɛnsɛnniso don, so min bɛ bolofɛnw sonyani n’u dasulafeere ani faantanya kɛlɛ, n’a b’a kɛcogo bɛɛ la walasa dugumɔgɔw ka dɔnkoforobaciyɛn ladonbaaraw k’u yɛrɛ nafa..\nFɔnbori dɔnkobanki koɲɛnabɔdaw ye: lajɛjama, koɲɛnabɔjɛkulu, sigida jurudonjɛkulu, fɔkabɛnjɛkulu.\nA dayɛlɛtuma, baarakɛnafolo tun ye dɔrɔmɛ 40 000 ye. San 2002, Fɔnbori dɔnkobanki ka bolofɛn dalajɛlenw jateminɛna ka kɛfɛn 430 ye minnu bɔra dugu tan na. Juru 450 ni kɔ de donna mɔgɔw la minnu wari mumɛ bɛnna miliyɔn 6 ani dɔrɔmɛ 100 000 ma. Juru 450 in na, 60% de ye dilen ye musow ma. Bi-bi in na, fɛn 1072 de bɛ Fɔnbori dɔnkobanki kɔnɔ, minnu bɔra dugu 24 na. Kabini san 2006 fo bi, juru 802 donna mɔgɔ 1700 la walasa k’u ka ɲɛnamaya n’u ka baara cogoyaw laɲɛ.\nKa i dege diɲɛ bɛnkanw bayɛlɛmani na Afiriki kanw na\n84Kancamanko bɛna, tuma bɛɛ, ni daɲɛw bayɛlɛmani gɛlɛyaw ye, ka bɔ kan dɔ la ka taa kan wɛrɛ la. INƐSIKO bɛnkanw kɔnɔ daɲɛw n’u daɲɛkuluw bayɛlɛmani Afiriki kanw na, o ye baara gɛlɛn ye tuma bɛɛ, wa o de kosɔn a walanda ka ca. O la, min ɲininen don NƐSIKO tɔndenjamanaw ni NƐSIKO ɲɛmɔgɔw fɛ, o ye:\nKa dugumɔgɔw sendon dɔnkoporozew ni porogaramuw waleyali la dakun bɛɛ la;\nKa ɲinini waralenw kɛ sigidaw kanw kan, ani ka bayɛlɛmani kɛ olu ni barakɛkanw ni ɲɔgɔn cɛ (tubabukan ani angilɛkan);\nKa jɛkuluw (erosow) sigi senkan jamanaw kɔnɔ ka ɲɛsin forobaciyɛnko daɲɛw bayɛlɛmani n’u donni kama fasokannakalan porogaramuw kɔnɔ;\nKa INƐSIKO bɛnkanw bayɛlɛma dugumɔgɔw ka kan sɛbɛnnenw na;\nKa kalansenw kɛ waleyaw kan, minnu bɛ tali kɛ forobaciyɛn lakanani n’a lataaɲɛni na, ani olu kunkan daɲɛw;\nKa ɲinini kɛlenw kunnafoniw n’u lataaɲɛnisɛbɛn jɛnsɛn.\n85Baara in man kan ka kɛ sababu ye ka diɲɛ forobaciyɛn daɲɛw ta k’u «tintin» kanw kɔnɔ; a ka kan ka kɛ sababu ye ka ɲinini kɛ ka bɔ ni cogoyaw ni kadara kɛrɛnkɛrɛnnenw ye.\nFɛn jirali an’i yɛrɛ jirali\n86Andere Maloro y’a sɛbɛn, san 1947, “Le Musée imaginaire” (Mise bisigiyalen) ko: «Misew jɔyɔrɔ anw ni sekowalew ni ɲɔgɔncɛla la, o ka bon cogo la fo a ka gɛlɛn an ma ka d’a la k’a tɛ yen […] wa ko a dɔ bɛ an fɛ yan a tɛ san kɛmɛ fila bɔ. Sankɛmɛ XIXnan balola u la; anw fana bɛ ka balo a la halibi, wa an bɛ ɲinɛ ko misew ye kɛcogo kurabaw tintin filɛlikɛlaw u kun ka ɲɛsin seko waleya ma. U kɛra sababu ye ka sekofɛn dalajɛtaw bɔ u ka baara ka, u tun bɛ min kɛ a ɲɛma».\n87Walasa ka bɔ ladegeli jalan gɛlɛya kɔnɔ min ni tiɲɛ lakika ka jan ɲɔgɔn na, an bɛ se ka mise ka baaraw tila-tila, bɛɛ ye minnu lakodɔn ka sɔn u ma, n’olu ye: dalajɛli, lakanani ani jirali.\n88Nan y’an yɛrɛ bila o hukumu kɔnɔ, Afiriki mise bɛ se ka bɔ diyagoyaminɛn kɔnɔ n’o ye jamanamise ye.\n89Afiriki mise bɛɛ, walima ka surunya o la, labɛnna faso mankutuli kama, o faso yɛrɛ min bɛɛ lajɛlen ye fɛn cookolen ye. U lamini de b’u kɛ fɛn koronnenw ni fɛn dansigilenw ye kɛnɛko ni waatiko nasira la. O kama, sanni u ka kɛ yɛrɛya tigiyalikɛnɛw ye min tigɛ-tigɛlen, u kɛra jamanamisɛnninw bayɛlɛmaniyɔrɔw ye k’u bila yɛrɛyaɲini banbali la.\n90«jamana fɛn» minnu bɛ dalajɛ o hukumu kɔnɔ, olu ye o tuma na fɛn kɔrɔw ye minnu tɛ se ka kuma ni wasa ye Afiriki kura kan, o min kɔrɔtɔlenba don a ka yiriwali kɔrɔ. O misew, ni kɔdon kɛra u la, fo ka ɲinɛkɛ u kɔ, o misew nan’a faamuya ko miiri ni taasi kɛra u ma wajibi ye.\n91Fɛn naani ka kan ka wajibiya faamuyali koɲuman kama:\nfɛnkɔrɔdalajɛ ka kan ka ta ka bɔ siyaɲɛfɔlikalan kun kɔrɔ walasa ka dalajɛli kɛ fɛn bɛɛ la, fɛn o fɛn n’a bɛ se ka seereyali kɛ bɔw kan, bitaw ni nataw;\nlakananibaaraw ka kan ka bɛrɛbɛn yɔrɔ bɛɛ n’a cogoyaw ma: lakananimodɛli kelen tɛ yen. Kɛrɛnkɛrɛnnenya la, Afiriki fɛn lakananenw ni misew ka kan ka tanga «yeelentigɛ» ma ni ɲɛsinni kɛli ye pewu tileyeelen ma;\nFɛn jirataw: dabila ka kan ka kɛ nin yɛrɛjirali in na min bɛ da ɲɛw kɔrɔ tuma bɛɛ Afiriki ka dɔntaw la a yɛrɛkan. Tiɲɛ don, mɔgɔ b’i yɛrɛ fɔ, i b’i yɛrɛ jira, nka i mago b’i mɔgɔɲɔ fana dɔnni na, bawo caya bɛ donɲɔgɔnna de la.\nErɔpu fɔlɔla de k’a ka ikɔniw lamara, o kɔfɛ, a y’i ɲɛsin seko ma, ka sɔrɔ k’a ka sojɔcogow lakana, ani ka siyaɲɛfɔlikalan misew labɛn ka dɔnkow sugucamanya jira, a ye minnu ye a ka taamaw senfɛ diɲɛ kɔnɔna na. Nka nin bɛɛ ye tariki ye, tariki min kɛra bɛɛ ta ye, an man’a kɛcogo o cogo. O forobaciyɛnw ye diɲɛ bɛɛ jɛfɛnw ye, a kɛra u lakanana Afiriki, walima Erɔpu, walima yɔrɔ wɛrɛ, kɛcogo wɛrɛ t’a la nin kɔ.\n92O la sa, ka jirali kɛ bi, o ni yɛrɛjira tɛ se tugun ka taa ni ɲɔgɔn ye. Afiriki magoba bɛ diɲɛ dɔnni na, wa misew ka kan ka bɔ o numa. Erɔpu misew ye ɲɔgɔnkunbɛnkɛnɛw ye, ka d’a kan i mɔgɔɲɔgɔn dɔnni an’i yɛrɛ ka ɲɛtaa, olu tɛ ɲɔgɔnsɔsɔbagaw ye. Ka Afiriki mise lakuraya, o ye ka misew kɛ mɔgɔɲɔgɔn dɔnni kɛnɛw ye, ani diɲɛ dɔnkow dɔnni kɛnɛw, ani dilanni lataaɲɛni. Dakurunɲɛkelen na, Afiriki mise, n’a t’a fɛ ka silatunun, a ka kan ka kɛ, jijalenya na, «dilisaranni ani dayɛlɛli» kɛnɛ ye.\nMise ni fɛndilan: kɔrɔlen labɛnni cogo kura ye?\n93Ka politikikunnafoniw lase tuma bɛɛ, o ka kan k’an bila ka sɔsɔli kɛ miiriya sɔrɔlenw na, Afiriki ladamunikɛcogo kɔrɔ tun ye kɛnɛ ye min bɛɛ tun kɛrɛnkɛrɛnnen don fɛndilan kama. An bɛ se k’a fɔ yɛrɛ ko Afiriki dilannikɛla tun tɛ tamatibuwati ani buwati sugu wɛrɛ dalajɛlikɛla ye ka tulonkɛfɛnw dilan; «denmisɛn dilannikɛla» ka Afiriki de tun don: Afiriki min kɔnɔ denmisɛnnin tun bɛ dakabana tulonkɛfɛn camanba dilan, don o don, a kɔrɔw ka degeliw n’u ka kɔlɔsili kɔnɔ, tulonkɛfɛn minnu tun y’a bolo fɔlɔ dayɛlɛlenw ye ka bila diɲɛ dɔnni kama, ani fɛnw ni hadamadenw ka diɲɛlabɔ kɔrɔ faamuyali.\n94Nin yɔrɔ in, ni ladamunikɛlaw ka kan k’a dɔn, kɛrɛnkɛrɛnnenya la, misew kɔnɔ, o ni ko nafantanya ka jan. Tiɲɛ na, ni siga t’a la, ko Afiriki gɛlɛyaw sɔrɔla min fɛ, k’o ye ko fɛndun hakili bonyana ni fɛndilan hakili ye, ko fura na kɛ sira ɲinini ye min ye fɛndilan hakili ladamuni ye, ani i ka fɛn dilannen tɔnɔ bɔli daamu ni yɛrɛkunkanu donni ye dala. Ka denmisɛnninw ladamu ni fɛndilan hakili ye min bɛ tali kɛAfiriki dɔnkow la misew kɔnɔna na, o na kɛ fɛɛrɛ jɔnjɔn ye ka Afiriki den fɛnkuradilanna «dilidonnen» lataaɲɛ, Afiriki den min labɛnnen don ka fara kunnafonidibagajɛkɛlu kan, min tɛ sigikafilɛla ye, ni cakɛbaga don.\n95Nin bɛɛ kɔfɛ, denmisɛn tulonkɛfɛndilannaba, minnu bɛ dɔnkokunnafonniw, tuma dɔ Afiriki dɔnkoforobaciyɛn, lajɛ kokura ye, dɔnkoforobaciyɛn min tulonw n’a tulonkɛfɛnw, an’a maanaw ni nsiirinw, ani dennaanidɔnkili dumanw tun ka kan ni labɛncogo kura kalankɛhukumu kɔnɔ min b’u bila Afiriki denmisɛnw ka kalanko bila la.\n96Fɛɛrɛ fana don min bɛ dansigi danfara donni na kunnafonidicogo kura siratigɛ la Afiriki jamanaw ni diɲɛ jamana tɔw cɛ ni kunnafonidi fɛɛrɛ kuraw bilali ye misew yiriwali kama, ani dɔnkolaadalakow yɔrɔɲinini n’u bɛrɛbɛnni o kunnafonidicogo kuraw ma minnu kɛra fɛn kɔsagonbaliw ye.\nAfiriki ni” Tubabula” ka ɲɔgɔnkumaɲɔgɔnya miseko kan\n97K’a dɔn ko Afiriki misew ye tubabutile kɛ, o ye fana k’a faamuya cogo min u bi n’u sini bɛ se ka kumaɲɔgɔnya sugu wɛrɛ kɛli daminɛ u ni Tubabula cɛ– ka bɔ «tubabutile lahalaya» kɔnɔ ni miseko lahalaya ye, Zɔrizi Balandiye ka fɔla.\n98A ma fɔ ka tariki nkalontigiya, a fɔra k’a kɛ tariki yɛrɛye; k’a ɲini k’a dɔn min ye mise ta ye a la, min bɛ se ka da kɛnɛ kan, min bɛ se ka jira, k’a kɛ tilata minɛn ye, seginkɔ minɛn ye – i n’a fɔ misali fɔlɔ b’a bisigi yanninnɔ – walima taama, dugutaa, i n’a fɔ misali filanan b’a jira cogo min. Jirali fila filɛ: kelen ka kan ka kɛ, kelen kɛra kaban.\n99Fɔlɔ bɛ se ka wele ko: «Dakaro-Jibuti ka bɔ Dakaro fo Dakaro». Nin jiraliporoze in, n’a tun bɛ Senegali, a daminɛna, ni kɔfɛa bɛlasama ka taa kɔrɔnfɛyanfan na, munna a tɛ taa fo Ecopi Sanfɛ-Kulu la, o jiraliporoze in bɛ san 1930-1931 siyaɲɛfɔkalan taamaba kan ka tɛmɛ Afiriki bɛɛ fɛ. Dakaro-Jibuti, n’a ɲɛmɔgɔya bɛ Marisɛli Giriyoli ni Misɛli Leyirisi bolo” Hadamaden-ka-Mise tɔgɔla, Pari, a ye jɔyɔrɔba fa siyadɔnnikalan bayɛlɛmani na, ka bɔ laada kolonw ɲɛfɔli la ka taa hadamadenkalan na hadamadenya ni dɔnko siratigɛ la. Ale sɛbɛba ye kunnafoniɲini sɛgɛsɛgɛlenba ani fɛndalajɛ (minnu damatɛmɛnen don tuma dɔ). A kɛra sababu ye ka ɲinini dakun lasama ka tɛmɛ fɛn sure cɛɲiw walima kɔrɔkɔrɔw kan («Farafinseko») ka i kunda Afiriki jamanaw dɔnkofɛnw ni dɔnkojirawalew faamucogo caman kan.\n100Sɛbɛn kɔrɔw, taamaw senfɛ sɛbɛnniw, jaw ani sɛbɛn kunfɔlɔ dalajɛlenw o waati la k’u lamara kabini o tuma tubabumisew kɔnɔ, olu jiracogo yɛrɛ Afiriki bɛsin ka nafaba jira.\n101Duguw kɔnɔ, nin hakilina suguya bɛ na ni kiimɛni kɛli ye ni dɔnko masinaw la i n’a fɔ kɔlɔsili bɔra u kan cogo min na a ka ca ni san bi seegin ye.\n102Hakilijagabɔ nasira la, a ka kan ka lajɛ, k’a jira, o yɔrɔnin bɛɛ la, cogo min dɔnniya dɔ jɔra dɔ kan, cogo min faamuya sɔrɔla sigidaw la, o forobayara, fo ka surunnya ka diɲɛbɛɛya ka kɛ faamuyacogo ye min sirilen tɛ lakɔlikalanfɛnw na, ka sɔrɔ ka i ɲɛmunu ka taa tubabutile kɔfɛko bɔlen ye.\n103Misali filanan ta la, ko kun ye ka fɛn jira Afiriki, min t’a kɔnɔ: «tɔw» ka hadamadenya jujɔ an’u ka tariki. Ka da Huye mise, Bobo-Julaso mise, n’o bɛ Burukina Faso, ani Lateniyɔmu mise kan, n’o bɛ Nasatɛli, ka da olu ka hakilina talen kan, jirali dɔ labɛnna ka kɛ Bobo-Julaso ni Wagadugu ni Abijan misew kɔnɔ, Suwisijamana fɛntɔ kɔrɔw kan. Jirali in tɔgɔ tun ye ko:» Fanan jan na dɔɔnin, fanan surun na dɔɔnin». Nin jirali ye makɛtiw ni fifalikɛlanw ni fiyɛlikɛlanw dalajɛ ɲɔgɔn kan, ani fɛn wɛrɛw minnu bɔra dalamayɔrɔw ani bɔrɔnzi waati. Nin jirali nabaga caman bolo, mise ka hakilisɔrɔ kɛnɛ de tun don i n’a fɔ kodɔnyɔrɔ ani dayɛlɛyɔrɔ ka bila diɲɛ na, min bɛ dɔnniya ni hakilijagabɔ fila fara ɲɔgɔn kan.\n104N’an ye taayɔrɔw falen siɲɛ kelen na – ka bɔ Erɔpu ka na Afiriki, o kɔkantaama ko tɛ – jirali b’a to n’an bɛ an jɛma dɔnko kɔrɔw bila ɲɛ, u n’u ka sekojirawalew ani u ni lamini ɲɔgɔncɛla, ani fana u ka sebagayako minnu sirilen bɛ u ka yiriwali yɛlɛmabolow la.\n105O sen kelen fɛ, a jiratɔ ko Erɔpu tɔnw n’a mɔgɔw b’u sɛbɛ don u yɛrɛ ka fɛntɔ kɔrɔw la k’a ɲini k’u don ba la, jirali bɛ hakilisɔrɔ yɛrɛyɛrɛ dusu don mise nabagaw kɔnɔ.\n106Afiriki fana kɔnɔ, seereya minnu kɛra ko tɛmɛnenw ni laadala bololabaarafɛnw kan, olu tɛ julakolonjiragafew ye taamadenw bɛ minnu dalajɛ («Dakaro-Jibuti» sitili), sekofɛn jagomafɛnw tɛ minnu labaara tiɲɛniba dɔ hukumu kɔnɔ, dɔnkofɛnw de don minnu nafa ka bon dɔnniya ani tariki siratigɛ la, forobaciyɛn yɛrɛyɛrɛ don min ka kan ka lakana teliya la, ani ka don ba la, ka lakodɔn. Nin waati kuntaalajan tɛmɛnen ni waati don ma kɛ kɛɲɛma kɛmin kow la dɔnkofɛnw sɔrɔli ni misew ni ɲɔgɔn taakaseginw siratigɛla tubabula ani Afiriki woroduguyanfanjamanaw ni ɲɔgɔn cɛ, bɛ se ka walanda d’an ma bi ni sini kama. An bɛ se ka d’a la cogo di ko bi seko forobaciyɛn fana tɛna ɲɛsin kokura Kɛɲɛkayanfanjamanaw ma? Hali n’a y’a sɔrɔ, o sen in na, dɔnkofɛnw ni sekofɛnw kundalen bɛ tubabula kan, sugu sariyaw kɔnɔ. Ni bololabaarako ni turisimu sɔrɔko tun ye tubabutile kɔkanjagofɛnw dɔ ye kaban, aritisi yɛrɛyɛrɛw ni dɔnko ni sekokalansow lakodɔnni, o ye bi waleya ye min ka ɲi kosɛbɛ, nka n’a ka gɛlɛn kojugu. An ka kan k’an janto kow taabolo la, ka d’a la, nafa min dalen bɛ o lakodɔnni kan ŋaniyajira ni nafoloko siratigɛ la (a fanba ye tubabula ta ye), n’o nafa tɛna kɛ tiɲɛni wɛrɛ sababuyalan ye min bɛna Afiriki bi sekomisew ntanya u kɔnɔkow la.\n2. Fɛnkɔrɔmarayɔrɔ, mise In : Les intraduisibles du patrimoine en Afrique subsaharienne [en ligne]. Paris : Demopolis, 2014 (généré le 22 novembre 2019). Disponible sur Internet : <http://books.openedition.org/demopolis/544?nomobile=1>. ISBN : 9782354571030. DOI : 10.4000/books.demopolis.544.\nWozny, D., & Cassin, B. (Eds.) 2014. 2. Fɛnkɔrɔmarayɔrɔ, mise. In Les intraduisibles du patrimoine en Afrique subsaharienne. Demopolis. doi :10.4000/books.demopolis.544\nWozny, Danièle, et Barbara Cassin, (dir..) “2. Fɛnkɔrɔmarayɔrɔ, mise”. Paris : Demopolis, 2014. (pp. 197-222) Web. <http://books.openedition.org/demopolis/544?nomobile=1>.\n<iframe src="https://books.openedition.org/demopolis/544?format=embed" style="padding:5px;border:2px solid #ddd;" width="500" height="375"></iframe>


Nafalan - Fàkan\na. Nafalan ɲεfɔli\nNafalan ye balolan ye mɔgɔ farikolo mago bε jɔ minnu hakε dɔɔnin-dɔɔnin na. U bε Sɔrɔ dumuniw kɔnɔ. Nafalan bεε n’i jɔyɔrɔ dantigεlen don, nka bakuurubaya la u bεε b’u jɔyɔrɔ fa farikolo kunbayali la, a lakanani an’a ɲεnamayali la. I mana dumuni fεn o fεn Ta, i b’a sɔrɔ nafalan sugu dɔw b’o kɔnɔ.\nNafalan suguya ka ca. U tɔgɔw dalen bε siginidenw na ka caya. Bakuurubaya la, an bε dɔ Fɔ minnu kan olu flε : nafalan A, B, C, D, PP.\nAle jɔyɔrɔ ka bon ɲε lakani na ani farikolo golow. Ninakili minεnw fana bε lakanaa fε I n’a fogonfogon. Ni mɔgɔ min bε ale sɔrɔ ka ɲε, o tigi ka ninakiliko degun bε dɔgɔya. A fana b’a tigi kisi ʃuranfyen ma.\nNafalan A bε Sɔrɔ dumuni minnu na kosεbε o dɔw flε: fεεnε, byεn, ɲugu, ntentulu, jεgε tulumaw.\nNafalan A ɲagantan ye fla ye: a dεsεli fari la ani a damatεmεni fari la. An ka bi kalan bε Boli a dεsεli kan ka sagon a caya kan fari la.\nNi nafalan A dεsε bε fari min na, o bε na ni ʃuranfyen ye fo ka Se fyenni kun kelen ma.\nMiiriʃu minnu bε nafalan A dεsεli fari la kun kan an bε dɔɔnin Fɔ olu kan :\n- Ni ʃuranfyen ye mɔgɔ min minε, a bε Fɔ ko o fura ye kabyεn igi dibi la a tigi k’a Ɲini ka Ye nink’a Dun. O ye miiriʃu ye kalan in kɔ fε an man ka Sɔn min ma blen. An ka kan ka mɔgɔw Bɔ fili la n’a sababu fɔli ye u ɲε na ani k’a bandumuniw fɔ u ye.\n- Miiriʃu wεrε ye k’a bana bandumuni Jate ka Kε negejuguya ye. An ka Kε blasirali kεbaaw ye.\nNafalan A bε sɔrɔ dumuni minnu na an k’an Jija k’olu dunni mantarafa walasa ɲεko ni goloko kana an Sɔrɔ.\nAle sugu ka ca. An bε kuma a sugu saba kan: B1, B2, B12.\nU bεε jɔyɔrɔ ka bon barikalan jεnsεli la farikolo la. U bε farila lakana fana ka tla ka jolikisε blenw kɔgɔw ka ɲε.\nU bε Sɔrɔ dunfεn minnnu na o dɔw ye : ʃɔw, bεnε, byεn, fanw, sogo, ani nɔnɔmafεnw.\nB1 dεsεlii fari la o bε na ni sɔminancyεn ye fo ka Se sɔn cunni ma a tigi kɔnɔ.\nB2 ta bε na ni farilaw dεsεli ye ka bonya.\nB12 dεsεli bε na ni jolidεsε ye a tigi la.\nMiiriʃu min bε a kun kan, o ye jolidεsε bε Jate ka Kε sayijε ye.\nNafalan C :\nNafalan C jɔyɔrɔ ka bon farikolo la fana. Ale bε farilaw kalansoli ɲɔɔgɔn na labεn Sabati. A bε jolisiraw kolo gεlεya ka t’a fε.\nNafala C bε Sɔrɔ dunfεn minnu na o dɔw flε : Jiridenw (lenburuba fara lenburukumu kan, mangoro, buyaki ani jiriden kεnεw.\nNafalan C dεsεli fari la o bε na ni jolimisεnci ye a tigi fari la. A farikolo bε joli bɔn a yεrε ma i n’a fɔ nunci, ani ntarakuru ka jolibɔ.\nAn k’an Jija ka o jolibɔnw ɲɔgɔnw sababu dɔn ninka bɔ miiriʃuw ka subaaw b’a la k’a tigi joli sama.\nNafalan D :\nNafalan D mago bε farikolo ye. Ale kabaara bε boli sεmεnan bayεlεmani labεnni kan. Sεmε min bε kolow kɔnɔ, olu bε bɔ a nu ma kosεbε u ka baara la.\nNafalan D bε Sɔrɔ nin dunfεn ninnu na: fan, fεεnε, jεgε tuluma, biɲε. O dunfεn ninnu laɲininen don kosεbε adamaden ka balo la k’a sababu Kε nafalan D ye u kɔnɔ.\nNafalan D dεsεli fari la bε na ni kɔlɔɔlɔ ye fari ma min bε weele koo koloŋaana. A ka c’a o bana in bε denminsεnninw sɔrɔ ni nafalan D tε labɔli kε u ka dunfεnw na. Koloŋaana bε waleya farikolo la ni tɔgɔwaga ye den na. I bε den minnu sen ncon wagalen, o ye koloŋaana nɔ ye. Nafalan D dɔgɔya de bε kolow magaya k’u fanga dɔgɔya min bε na ni farikolo girinyali e a ma k’a ŋaana. A tigilamɔgɔ kolo bε kari dya kaa sagon mɔgɔ kan min ka nafalan D bε a fari labɔ.\nTaaboloʃu min bε koloŋaana furakεli kan o ye ka jiribulu tobi ka den ko o la wali klen ka tafow Siri a la. Olu tε mago ɲε. A bε furakε ni yεlεma donni ye a tigi ka dumunifεn na. O ye ka dumuniw kε nafalan D ka ca minnu na.\nNafalan PP ɲεci ka bon farikolo la. Ale ka baara ye ka farilaw lafa ninan na. Farilaw mago bε ninan min na ka bɔ hinakili la a jɔyɔrɔ ye olu kɔrɔdonni ye.\nNafalan PP bε Sɔrɔ dunfεnw na ni o dɔw flε: Nakɔlafεn kεnεw, tiga, fanw, ʃɔ, biɲε. Nin dunfεnw dunni bεrεbεnnen b’aa to Nafalan PP bε mɔgɔ fari labɔ.\nNafalan PP dεsεli bε na ni kɔlɔɔlɔ min ye farikolo ma o ye gololabanaw ye. Kɔnɔboli ni golobirinti bεε sen b’o la ani a ntanya bε na ni kunkolo-ɲagami fana ye.\nAn bɔra ka nafalan fεn o fεn kalan sisan, u hakε damatεmεni fana y’u damana ɲagantan ye farikolo la. An bε ladili min kε o yɔrɔ la, o ye an u dun ka dan hakε la min bεrεkεɲεnen don (hakε min man dɔgɔ I fari labɔli a ani hake min dama ma tεmε I fari labɔli kan). Ni mɔgɔ min bε u Sɔrɔ ka dan o hakε laɲininen ma, a bε fɔ ko o tigi bε a ka fa nafalata sɔrɔ tle kɔnɔ.\nNafalan A ni D bε yeele tulu la ninka nafalan B, C ani PP yeele ji la. Ni dumuni minnu nafalanw bε yeele ji la an k’an jija k’olu koli teliya ka bɔ ji la, k’u kɔlɔsi mεnni ma ji la walasa u kan’u tobiji min.\nNafalan A, B1 jango C tε funteni Kun. U bε se ka cyεn dali kεko caman na tle kɔrɔ jango nafalan C yεrε.\nDɔ Digi nin sira ninnu na i ka Taa taayɔrɔ wɛrɛ la\nFogo yeko: 1148636 - Bì: 146 - Kalo in: 10226 - Лinan: 69839.\nFura Yeko: 1437 - Bì: 1 - Kalo in: 12 - Лinan: 79.


Madagascar, denmisɛn caman bɛ ka kalanso bila ka taa garibouya kɛ, baloko dɛsɛ kama - Radio Paysan Fm\nMadagascar, denmisɛn caman bɛ ka kalanso bila ka taa garibouya kɛ, baloko dɛsɛ kama\nPAM Ko ni dɛmɛmakɛ teliyala, a be kɛ tiɲɛni ye. Kadakan u ka jateminɛw ya jira ko baloko dɛsɛ bɛna juguya kɔsɔbɛ. Ja jugu faralen koronabana kan o bɛɛ bɛ ka dɔfara Madagascar woroduguyanfan jamanadenw ka degun kan.\nO de kama diɲɛ tɔnba bolofara min ka baara ɲɛsilendon Ja ni kɔnŋɔ kɛli ma. A ye weele-weele kan da kɛ, yasa ka se ka ''Euro'' wari miliyɔn 30 faraɲɔngɔn kan teliyala. Dɛmɛ kɛrɛnkɛrɛnlen ka se ka ta ka ɲɛsin mɔgɔ miliyɔn kelen ni waabisaba ni duuru ma Madagascar jamana kɔnɔ.\nPAM ko fana Madagascar woroduguyafana kɛmɛ-kɛmɛ sarala mɔgɔ bisaba ni duuru de ka balo ko ka gɛlɛn.\nWa ko fana, nin fosi ma kɛ san 2021 bɛ sɔn ka juguya katɛmɛ kɔrɔlen kan. Koronabana fana bɛ ka kɛ sababu ye ka mɔgɔ caman ka baaraw tiɲɛ.\nO baara minnu tun ba to dɔw tun bɛ se u yɛrɛ kɔrɔ dɔni, nka sisan ulu bɛɛ bɛ jate dɛsɛ bagatɔw de fɛ.\nMoumini Ouaedraogo PAM ka lasigiden min bɛ Madagascar ale yɛrɛ ya sɛmɛntiya kafɔ ko\n"Mɔgɔ dɔw bɛ ka tomi ɲagaminen bɔgɔnila, u b'o de dun sisan ka sabu kɛ baloko dɛsɛ ye. Denmisɛn caman bɛ ka kalanso bila ka taa garibouya kɛ".\nPAM yɛrɛ bɛ ka dɛmɛdon kɛ sisan mɔgɔ ba kɛmɛ duuru de ma jamana in kɔnɔ, nka PAM ko a le kelen tɛ se.


Ale ye fogonfogondimi jugumanba ye. Sinkɔrɔkɛrɛdimi bɛ mɔgɔ minɛ ninakilidegunbana dɔw senfɛ walima u kɔfɛ, i n’a fɔ ɲɔni, keteketeni, murasɔgɔsɔgɔ, disidimi, sisan, walima banajugu wɛrɛ minnu bɛ mɔgɔ laada, kɛrɛnkɛrɛnnenya la denfitiniw ni mɔgɔkɔrɔbaw. A ka ca a la fana, sinkɔrɔkɛrɛdimi ka teli ka sidabanakisɛ tigilamɔgɔw minɛ.\nNɛnɛ ni fariganba balalen\nFarigan (tuma dɔw la, sinkɔrɔkɛrɛdimi juguman ni farigan bɛ a senkɔrɔ, o bɛ denfitiniw ni mɔgɔkɔrɔbaw minɛ);\nSɔgɔsɔgɔ karima min ɲɛ bɛ i n’a fɔ nɛrɛ, binkɛnɛ walima joli bɛ a la;\nNinakili bɛ teliya ani ka mankan bɔ;\nMɔgɔ bɛ gɔrɔntɔ ani a disi bɛ to ka mankan ka bɔ;\nDimi bɛ kɛ disi la;\nBanabagatɔ fan bɛɛ bɛ a dimi.\nJoli bɛ bɔ ɲɛda ni dawolow la (sɛbɛn ɲɛ Sufɛfarigan).\nNi den bananenba don, ni a ninakili ka teli, a ka surun, o bɛ se ka kɛ sinkɔrɔkɛrɛdimi ye. Ni denfitini ka ninakiliko ka ca ni ninakiliko 60 ye miniti kɔnɔ, o bɛ a jira ko a ninakili ka teli. Den min bɛ kalo 2 ni san 1 cɛ, ni o ninakili tɛmɛna ninakiliko 50 kan, o kɔrɔ ko a ninakili ka teli, ni den bɛ san 1 ni san 5 cɛ, o ka kan ka ninakiliko 40 kɛ miniti kɔnɔ. Ni ninakili ka teli nka a ka surun, aw bɛ farilajidɛsɛ (sɛbɛn ɲɛ Farikolojidɛsɛ taamasiɲɛw) walima ninakili (sɛbɛn ɲɛ Ni ninakilidegun bɛ jali sen kɔrɔ) teliyali kun ɲɛɲini. Aw kana ninakiliko hakɛ jate waati min den bɛka kasi walima ni a ye a makun yɔrɔnin min.\nNi aw sɔmina dɔrɔn ko sinkɔrɔkɛrɛdimi bɛ aw la, aw bɛ taa dɔgɔtɔrɔso la.\nNi aw tɛ se ka taa dɔgɔtɔrɔso la, aw bɛ a furakɛ ni banakisɛfagalanw ye.\nSani aw ka dɔgɔtɔrɔso lasɔrɔ, aw bɛ a furakɛ nin cogo la: penisilini, pénicilline, kotiri, cotrimoxazole, walima eritoromisini, érythromycine.\nNi a ka jugu, aw bɛ porokayini penisilini, pénicilline procaïne pikiri kɛ. Ni baliku don, aw bɛ miligaramu 1000 kɛ tile o tile, walima aw bɛ amɔkisisilini, amoxicilline kunuta di banabagatɔ ma. Aw bɛ o miligaramu 500 di siɲɛ 3 tile o tile.\nAw bɛ baliku ka tata hakɛ tila 4 walima 2 ye ka o di den ma. Ni den tɛ san 6 bɔ, amɔkisisilini (amoxicilline) de ka ɲi o ma.\nAw bɛ dimimadafuraw asipirini (aspirine) walima asetaminofɛni (acétaminophène) ta walasa fari bɛ sumaya ani ka dɔ bɔ dimi na. Asetaminofɛni ka ɲi denw ma, den minnu tɛ san 12 bɔ.\nBanabagatɔ ka kan ka ji caman min. Ni a tɛ se ka dumunikɛ, aw bɛ sɔrɔmu minta di a ma (aw ye sɛbɛn ɲɛ Kɛnɛyaji lajɛ).\nWalasa ka sɔgɔsɔgɔ mada ani kari ka se ka bɔ, banabagatɔ ka kan ka a wusu ni jikalan ye (aw ye sɛbɛn ɲɛ Sɔgɔsɔgɔ furakɛcogo lajɛ). Kunsulicogo fana bɛ kari bɔli nɔgɔya (aw ye sɛbɛn ɲɛ Kari labɔcogo lajɛ).\nNi a tigi ninakili ferekelen don, sisanfura bɛ se ka dɛmɛ kɛ (aw ye sɛbɛn ɲɛ Sisan furakɛli la lajɛ).


Nin gafe in sɛbɛnna kɛrɛnkɛrɛnnenyala mɔgɔw kama, mɔgɔ minnu yɔrɔ ka jan dɔgɔtɔrɔsow la, ani dɔgɔtɔrɔ tɛ yɔrɔ minnu na. Hali dɔgɔtɔrɔw bɛ yɔrɔ minnu na, mɔgɔw ka kan ka jɔyɔrɔba ta u yɛrɛ ka kɛnɛyako la. O de la nin gafe in dabɔlen don mɔgɔ bɛɛ de kama, mɔgɔ minnu b’u janto u ka ɲɛnamayako ɲuman na. Hakilina dɔw sɛbɛnna ko:\nFurakɛli tɛ mɔgɔw ka hakɛw dɔrɔn ye, nka mɔgɔ bɛɛ jɔyɔrɔ b’a la.\nKa bɛɛ ka kunnafoni sɔrɔ, o ka kan ka kɛ kɛnɛya baarakɛdaw bɛɛ ka laɲini ye.\nMɔgɔ gansanw kunnafoninen ka ɲɛ, olu bɛ se ka bana dɔw furakɛ, bana minnu ka ca u ka sigida la—joona, nɔgɔya la ani ka ɲɛ ka tɛmɛ dɔgɔtɔrɔw kan tuma dɔw la.\nFurakɛlicogo dɔnni man kan ka kɛ gundo ye mɔgɔ dama bolo, mɔgɔ bɛɛ ka kan ka dɔ sɔrɔ a la.\nMɔgɔ minnu ma kalanjan kɛ, danaya bɛ se ka da olu fana kan i n’a fɔ minnu ye kalanjan kɛ. U fana hakili ka di.\nSo kɔnɔ furakɛliw man kan ka bali, nka u ka kan ka sinsin.\nTiɲɛ la, yɛrɛdɛmɛ ɲuman dɔ ye k’i se dan dɔn. Nka sariyaw sɛbɛnnen don a kɔnɔ k’a ɲɛfɔ fɛn minnu ka kan ka kɛ, ani fana dɛmɛ ka kan ka ɲini waati min. Gafe kɔnɔ, a fɔlen don yɔrɔ dɔw la, mɔgɔ ka kan ka kɛnɛya baarakɛla dɔ walima dɔgɔtɔrɔ ka bilasiralikan ɲini ko minnu na. K’a da kan dɔgɔtɔrɔw ni kɛnɛya baarakɛlaw ma surun an na waati bɛɛ, a fɔlen don gafe kɔnɔ ko min ka kan ka kɛ sani se bɛ kɛ dɔgɔtɔrɔ ma hali ni kogɛlɛnbaw don.\nN ye n jija ka nin gafe in sɛbɛn tubabukan nɔgɔn na walasa mɔgɔ minnu ma kalanjan kɛ (minnu fakan tɛ tubabukan ye), olu ka se k’a faamu. A kumakanw ka nɔgɔn, nka n hakili la denmisɛnni kumakanw tɛ. Kumasen gɛlɛnw bilala yɔrɔ dɔw la, u bɛnnen don yɔrɔ minnu na. A ka c’a la u kɔrɔ bisigili ka nɔgɔn. O cogo la, mɔgɔ minnu bɛ nin gafe kalan, olu bɛ se ka dɔnniya kuraw sɔrɔ kanko la ani furakɛliko la.\nKumasen minnu faamuyali bɛ se ka gɛlɛya, olu ɲɛfɔlen don daɲɛkuluw tɔgɔ la gafe laban na. Waati o waati ni daɲɛkuluw la daɲɛ kelen kofɔra sigida dɔ la, a ka c’a la a bɛ sɛbɛn italiki (italique) la.\nDɔgɔtɔrɔ tɛ sigida min na sɛbɛnna siɲɛ fɔlɔ la ɛsipaɲɔlikan na (espagnol) Mɛkisiki (Mexique) kulukan sɛnɛkɛlaw kama, o bɛ san caman bɔ bi, gafe sɛbɛnbaa ye mɔgɔ dɔw dɛmɛ ka kalan sɔrɔ furakɛlicogow kan; o ko bɛ dugu mɔgɔw yɛrɛ fɛ sisan. Bi-bi in na gafe in bayɛlɛmana kan 80 ni kɔ la ani sigida kɛnɛya baarakɛlaw bɛ baarakɛ n’a ye jamana 100 ni kɔ la.\nSigida 25 la (Gafe in kɔnɔ fura kofɔlenw tacogo) yɔrɔw bilalen don fura lakodɔnnenw ni u sɔngɔ sɛbɛnni kama. Ola, sigida la baaradaw ni tɔn minnu bɛ gafe in jɛnsɛn, olu ka kan ka fura danɔgɔnw tɔgɔ n’u sɔngɔw sɛbɛn gafe kelen kelen bɛɛ kɔnɔ.\nNin gafe in sɛbɛnna mɔgɔw kama, mɔgɔ minnu b’a fɛ ka u yɛrɛ ni mɔgɔ wɛrɛw ka kɛnɛya lakana. Nka a kɛra kalan gafe ni baarakɛ gafe ye sigida kɛnɛya baarakɛlaw bolo. O de sababu la, ɲɛbilasigida dɔ farala a kan kɛnɛya baarakɛla ye, k’a fɔ k’a jɛya ko kɛnɛya baarakɛla ka baara fɔlɔ ye k’a ni mɔgɔw jɛ a ka dɔnniya la ani ka mɔgɔw dɛmɛ k’a kalan.


Sɛn Izidɔr - Fàkan\nSɛn Izidɔr ye dugu ye min bɛ Fuɲa-Moribugu galoda fɛ marabolo fɔlɔ la. Dugu don min fana bɛ Kita kolomi fɛ. A ni Kita cɛ ye bam 12 ye. Kɔlesina bɛ Sɛn Izidɔr ni kɔrɔn cɛ ni bam 2 ye, a ni tlebin cɛ dugu ye Duɲa ye, bam 3, Dùnba b'a ni worodugu cɛ ni bam 7 ye, min ye kɛɲɛka fɛ la ye, o ye Fuɲa ye, bam 2. Duguba min bɛ yen ni Sɛn Izidɔr n'o cɛ ka sùrun, o ye Kita ye.\nTɔgɔ wɛrɛ tɛ dugu in na Sɛn Izidɔr kɔ. A Sigìra Ɛrnɛs Mara fɛ min Nàna siratigɛ la.\nSɛn Izidɔrkaw ka dugutigiko ye laadalata ye min bɛ jamu caman ka bolo kan.U ka dugutigiya bɛ Nà sugantili-kunda de. Ni dugutigikɔrɔ Faatura, kura de bɛ Sìgi o kɔ. U ka dugutigikɔrɔ dɔw tɔgɔ flɛ: Danasin Keyta, Kamil Sangarɛ, Zawiye Mara. Sisan dugutigi ye Moris Keyta ye. Jamanatigi-dugu min ka mara tun b'a kan, o ye Kita ye.\nSɛn Izidɔr ye kìn kelen pe de ye. Mɔgɔ 500 ɲɔgɔn b'a kɔnɔ bì. A ba sigiyɔrɔ fɔlɔ la halibi. Dugu in sìgikɛnɛ ye bam 400 kɛrɛ naani na. Maninka, bamanan ani fla de ye yen siyaw ye. Yen jamuw ye Keyta, Jakite, Tarawele, Jara, Sangarɛ ani Mara. Jamu kofota ninnu bɛɛ bɛ ɲɔgɔn Furu. Furu bɛ kin bɛɛ ni ɲɔgɔn cɛ.\nYen kanfɔtaw ye maninkakan, bamanankan ye. Nka kan min bɛ Fɔ yen kosɛbɛ, o ye bamanankan ye.\nSɛnɛ ye Sɛn Izidɔr baaraw la fànba dɔ ye. Ka Fàra o kan baganmara, jàgo ani mɔni bɛ Kɛ yen.\nForosɛnɛ siratigɛ la, u bɛ fɛn minnu Sɛnɛ, olu ye: keninke, sàɲɔ, kàba, màlo, tiga, tiganinkurun, ɲimikala, gajaba, ku, bananku, woso, je, bàra, galama, ʃɔ, zɛrɛ, kuruba (jabere), danan, bɛnɛ, dà, fini, filensun, kɔɔri.\nU bɛ kamanmafɛn minnu Mara, olu ye: ʃɛ, kami, tonkɔnɔ, jɛnɛntubanin; bawɔlɔ. U ka mɔni ye laadalata ye min kɛ minɛnw jɔ, doolen ani sansaranin ye. U b'o mɔni in Kɛ jisigiyɔrɔw de la.\nBololabaara minnu bɛ Kɛ Sɛn Izidɔr olu ye : sigilandla, kalakadla, sansaradla, bɔrɛdla.\nDosonya bɛ yen. Ninnu bɛ la, sɛnɛ de fanga ka bon yen kosɛbɛ.\nFɛɛrɛ minnu bɛ Sɛn Izidɔrkaw bolo kungofɛnw fàgali la olu ye : manabεlε, ntεfεrε, wɔlɔjuru, wɔlɔgεn, bese, waraminɛ-nɛgɛ, nkalaŋɛ, fɛlebɔ, basaminɛ-nɛgɛ, dingɛ tigɛli ka wɔlɔfan Bla o kɔnɔ, ʃiladɔn mana dali, buturu, kalanin, marfa.\nKokura nàlenw Sɛn Izidɔrkaw fɛ yen, olu ye : Лɔsimansin, jabaranin, kɔɔrisugu, tlebarika-walan, kalalikεmansin, moto, pɔnpekɔlɔn, kɔlɔn ŋana, sɛnɛkɛ-mansin, senfɛjuru, latigɛdɔn, jisamamansin.\nBaaɲumankɛ-tɔn min ni dugu Delila ka baara Kɛ, o ye CARTAZI ye.\nMin n'a bɛ baara la ɲɔgɔn fɛ bi, o y'o CARTAZI kelen in ye. Ale de Nàna dugu musow dɛmɛni kan ma nakɔbaara fɛɛrɛ ɲumanw na.\nLakɔlikalanso 1 de bɛ yen min ye foroba ye.\nKrecɛnya de bɛ Sɛn Izidɔr. Eglizi kelen de bɛ yen.\nKɔɲɔ, laadalakow, tɔnɲɛnajɛw, seliw, sanyεlεmaw ani sankunbεn ye Sɛn Izidɔrkaw ka ɲɛnajɛlakow ye. U ka o ɲɛnajɛ ninnu fɔlifɛnw ye nkɔnin, flen, gita, bàra ani dunun, bɔlɔn, dan, sinbi, kisa, daro ye. Nka ɲɛnajɛfɛn kɔrɔ dɔw fana bɛ yen i n'a fɔ bɛlɛta, nparibɔ, fɛrɛn, juruden, nten, wali, ʃεnta ani kɔlɔci. Sɛn Izidɔrkaw ka nin ɲɛnajɛ ninnu bɛ Kɛ fɛrɛ de la, n'o ye Bàra ye a ni ntolatan kɛnɛw. Nin bεε kɔ fε farikoloɲεnεjε wεrεw bε yen i n’a fɔ sennantolatan, sennaboli ani nεgεsoboli.\nSɛn Izidɔr kungo kɔnɔ, jisigiyɔrɔw ( kɔ, fàla), jiriw ani kungofɛnw de bɛ yen.\nSɛn Izidɔr kɔ ye kelen ye, fàla ye keln fana ye.\nKungoda minnu bɛ Sɛn Izidɔr, olu ye Bɛrɛla, Duɲakɔrɔba ani Mawilena ye. Kùlu min bɛ yen, o ye Dayna kùrunin ye.\nKaburudo saba bɛ dugu in na. O flako Sɔrɔla yɔrɔw janya ɲɔgɔn na fɛ. U bɛ kɛɲɛka ni Worodugu fɛ.\nWaatiko nàasira la, waati minnu bɛ Sɛn Izidɔr, olu ye tlema, samiɲɛ ani kawulɛ ye. Yen funteni sannadan ye 45 ye. Nɛnɛ dugumadan ye 10 ye. Sanji hakɛ nànen, samiɲɛ kelen kɔnɔ, ye ml 950 ye.\nAn ma fɛn Sɔrɔ dugu in kabakoma-yɔrɔko kan fɔlɔ.\nBlàdon : 2017-07-25 Yɛlɛmako laban : 2017-08-10\nFogo yeko: 1147200 - Bì: 484 - Kalo in: 8790 - Лinan: 68403.\nFura Yeko: 923 - Bì: 1 - Kalo in: 6 - Лinan: 65.


Koyaala - Fàkan\nKoyaala ye Baninkɔ dugu dɔ ye. A bɛ Kulukɔrɔ marabolo la. O mara in kɔnɔ, a bɛ Joyila kolomi de fɛ. A n’o kubedugu cɛ ye bam 80 ye. A bɛ gàlodugu min fɛ, o ye Bankɔ ye, a n’o cɛ ye bam 15 ye. N’i bɛ Bɔ Bamakɔ i bɛ forobasira 6nan Minɛ k’i Kunda Faana kan. N’i Sera yen, i bɛ Fara i kinin fɛ k’i Kunda Joyila kan min ni Faana cɛ janya ye bam 45 ye. I bɛ Bɔ Joyila ka Na Ŋolo bugu, bam 40. N’i Sera yen, i bɛ Fara i ɲuman fɛ ka banakɔsira Minɛ, bam 25. I bε Tεmε Bankɔ kan, i bε bam 7 Boli Bankɔ ni Kàafla cε. I bε Bɔ yen ka Na Tubala, bam 4, ka Bɔ Tubala ka Sɔrɔ ka Don Koyaaladugu kɔnɔ.\nDugu ni kɔrɔn cε Klε de bε yen, tlebi fε Tubala, kεɲεka fε Kunabugu, worodugu fε Kelekele.\nKoyaala sigili ni sisan cε ka jan. Kabi lawale dugu in tɔgɔ ye Koyaala ye. Tɔgɔ in yεrε Sɔrɔ la mɔgɔ dɔ tɔgɔ de fε ko « Koya ». Dugu in sigibaa ye Dɔnεmε Male ye. A Bɔra Sorofin Bla mara la ka Na. Donso tun don..\nKoyaalakaw ka dugutigiya ye làadalata ye. A bɛ jàmu kelen ka bolo kan n’o ye Male ye. Olu fɛ ye dugu tigiya bɛ Na kɔrɔya-kunda. Ni min ka Kɔrɔ dugu cεbɛε ye, o de bɛ Sigi. Ni dugutigi Fatura, dugutigi kura bɛ Sigi kalo sàba o kɔ fɛ. Koyaala dugutigi kɔrɔw ye : Madani, Bakari, Madu Fagula, Fanfɔlɔ, Cεfɔlɔ Ɲinabacε. Ninnu bεε tun ye Malew ye. Mɔgɔ min bɛ dugu kun na bi, o ye Fuseni Male ye. Koyaala tun bɛ jàmanatigidugu min ka mara kɔrɔ, o ye Klε ye\nKoyaala ye kin 3 de ye : Fàgula, Ncɔsela, Ntabakɔrɔ. Mɔgɔ 2200 de b’a kɔnɔ bi. A sigikɛnɛ bonya ye bam 2 ye kɛrɛ naani na. Dugu in b’a sigiyɔrɔ kɔrɔ la nin ye.\nKoyaalakaw ye bamananw ye. Yen jàmuw ye : Màle, Fɔnba, Mariko, Kɔnε, Jara, nka furumusow jàmuw t’o la.\nSinankunya b’u ni Tarawelew, Danbεlεw, Dunbiyaw,Kulubaliw ani Baalow cε. Furusira b’u ni dugu minnu cε olu ye : Klε, Kunabugu, Kɔnfɔn, Bankɔ, Kàafla.\nBamanankan dɔrɔn de bε Fɔ Koyaala.\nBaara caman bɛ Kɛ Koyaala i n’a Fɔ sɛnɛ, baganmara, jàgo, donsoya, nùmuya.\nNùmuya : nùmucεw ka baara ye nεgεfaga, dàbadla ani zundla ye ni ka nùmumusow ta Kε dàgadla ni cεεrεdla ( lεfε) ye.\nBololabaara minnu bɛ Kɛ Koyaala olu ye : ŋununda, segereda, ciyan, sigilandla, kalakadla, sansaradla.\nO kɔ fε sugu fana bε yen. Yen sugudon ye tàrata ye.\nBaaɲumankɛtɔw min ni dugu bɛ baara la bi o ye EAU VIVE (saniyako) ye.\nBaaɲumakɛtɔn min ni dugu Delila ka baara Kɛ ɲɔgɔn fɛ o ye EAU VIVE ye.\nKàlanko siratigɛ lakɔlikalanDaminεna Koyaala 1997 sàn. Dugu ta tùn don o waati la nka kabi 2006 sàn a Kεra foroba ye. Kelen don wa san wɔɔrɔkalan don. O kɔ fɛ madarasa kelen bɛ yen. O fana ye sàn 6kalan ye dugu fana ta don. Blonkɔnɔ-kalanso kelen fan bε yen.\nBlonkɔnɔ-kalan de Donna fɔkɔ nka lakɔlikalan fanga ka bon kosεbε.\nDiinɛ min bɛ Koyaala, o ye silamɛya ye. Diinɛ in donbaaw ye Numucε Male ni Baafin Male ye. Misiri 5 de bɛ Koyaala.\nDugu in tεnεw ye : waraninkalan, nkelekanin (ɲinε), kaana.\nFɔli sugu minnu bɛ dugu 'kɔnɔ o dɔw Flɛ: Bari, jidunun, ntalen, kolonkolon, bala, boyi, kariɲan.O fɔliminɛn ninnu bɛ Tà ɲɛnajɛ minnu na olu ye seliw, furu gintanw, kamalenw ni sungurunw ka ʃufɛ-ɲɛnajɛw, denkundiw a n'o ɲɔgɔnnaw.\nFarikolo-ɲεnajε sugu min fanga ka bòn Koyaala o ye ntolatan ye. Denmisɛnw ka ɲɛnajɛfɛn wɛrɛ minnu bɛ yen n'u fanga bɛ ka Dɔgɔya ka T'a fɛ olu ye fɛrɛnfunun, berefili, bolominɛ-tlon, bɛlɛta, inɛɛri, nten, tugu.\nKoyaala kungo kɔnɔ, jisigiyɔrɔw (ba 1, dàla 5, kɔ 1, jɛ 1, fàla 1), jiriw ani kungofɛnw de bɛ yen.\nKungofɛnw : sinɛnnin, bàla, minɛn, nkolonin, warabilen, suruku, miniɲan, dànkalan, ntomisa, nkorongo, duga, kungokami, wɔlɔ, bunun dingon, tentanin, baninkɔnɔ, tonkanjɔ.\nDugu in kungodaw tɔgɔ flɛ : tukulen, gelejo, bonon, ncɔjan.\nKoyaala kùlu ye fla ye. Olu Tintinba ni Nkɔlεkulu ye.\nKaburudo 4 de bɛ Koyaala. Mɔgɔkɔrɔbaw ta ni denmisεnninw ta. U bεε bɛ dugu ni kεɲεka cɛ.\nKoyaala, waatiwbɛ Fɔ ɲɔgɔn kɔ ni samiɲɛ ni tltma ye sanko siratigɛ la. Sanji hakε ye bl 800 ye sàmiɲε kelen kɔnɔ. U bɛ Fɔ ɲɔgɔn kɔ ni fonɛnɛ ni fùnteni ye waati kalaya siratigɛ la. Fùnteni sannadan ye 45 ye nin ka nεnε dugumadan Kε 7 ye. Samiɲɛ ni tlema cɛ, kawulɛ de bɛ yen. O bɛ ɔkutɔburukalo ni desanburukalo cɛ.\nKabakomayɔrɔ minnu bε Koyaala, olu ye : Bugurijεdigεn, Bonon, Farasotigi, Jinba.\nFogo yeko: 1163402 - Bì: 132 - Kalo in: 1024 - Лinan: 84605.\nFura Yeko: 1241 - Bì: 1 - Kalo in: 1 - Лinan: 90.


Bagajiw dilannen don ni tubabusɛgɛw ye walasa ka jiri, bugu, fɛnɲɛnamaniw ni ɲinɛ ni ɲɔgɔnnaw faga. Kɔsa in na bagaji ninnu ye tiɲɛni don kosɛbɛ faantan jamana caman na. Bagaji ninnu bɛ se ka gɛlɛya don kɛnɛyako la. U bɛ se ka fiɲɛ dugukolo la, min bɛ kɛ sababu ye ka dɔ bɔ saman sɔrɔ la.\nBagaji ninnu caman farati ka bon. A ka ca a la sɛnɛkɛlaw bɛ u labaara ka a sɔrɔ u ma a kɔlɔlɔ ni u yɛrɛ tangacogo dɔn. O bɛ kɛ sababu ye ka mɔgɔ caman bana, ka dɔw fiyen walima ka u bali densɔrɔ ma, ka sin ka u muluku ten, walima u denw bɛ bange ni fiɲɛ ye. Fana, bagaji ninnu labaarali walima samanw dunni, bagajiw kɛra minnu na u sɛnɛ tuma, o bɛ kansɛri bila mɔgɔ la.\nBagaji minnu bɛ kɛ ka fɛnɲɛnamaniw ni binw faga, olu bɛ se ka sɛnɛkɛlaw dɛmɛ ka suman caman sɔrɔ. Nka bi, sɛnɛfɛn minnu furakɛra ni bagaji ye, olu tɛ ɲɛ ka furakɛbaliw bɔ. O bɛ kɛ barisa bagajiw bɛ kɔnɔ ɲumanw ni fɛnɲɛnamaniw faga, olu minnu bɛ tiɲɛnifɛnw bali ka sɛnɛfɛnw tiɲɛ. Ani fana, bagaji in bɛ dɛsɛ ka fɛnɲɛnamaniw ni binjuguw faga, o kama, an ka kan ka dɔ fara bagaji fiyɛta hakɛ kan. Sɛnɛkɛla min mana sɔmi bagaji ninnu fiyɛli la, o tɛ se ka fara u la tuguni.\nBagaji bɛ nimafɛn nafama dɔw faga, i n’a fɔ didenw ni duguɲuguw.\nNi sɛnɛkɛla tɛ ɲɛ bagaji ni tubabu nɔgɔ kɔ, a ka musaka bɛ caya. Se tɛ sɛnɛkɛla minnu ye ka bagaji san, olu bɛ wajibiya ka u ka forow feere sɛnɛkɛla setigiw ma. A ka ca a la sɛnɛkɛla setigiw de ye dugukolotigiw ye, wa don o don, sɛnɛkɛla caman wɛrɛw bɛka dugukolo ntanya, kɔngɔ ni balodɛsɛ fana bɛka mɔgɔ caman minɛ.\nBagajiw ka tiɲɛni ka ca o sɛnɛkɛla dugokolontan ninnu de fan fɛ, olu minnu ka sɔrɔ man bon. U ka denbayaw fana bɛ farati la. Mɔgɔ caman sigilen don sɛnɛkɛbugudaw la, bagajiw kɛlen don ka yɔrɔ minnu furakɛ. Bagajiw ka teli ka don u ka sow kɔnɔ ani jita yɔrɔw la. Kɛrɛnkɛrɛnnenya la, bagaji ka jugu denmisɛnniw de ma, hali a dɔɔni. Sɛnɛkɛla minnu bɛ binfagalan fiyɛlan da u kɔ la, bagaji dɔɔni bɛ bɔ o fɛ tuma dɔw la.\nDugukolo tɛ sɛnɛkɛla minnu bolo ni olu ni u ka denbaya sigilen don sɛnɛkɛbugudaw la, bagaji bɛ tiɲɛni kɛ olu de fan fɛ tuma dɔw la.\nSariya dɔw ka kan ka ta walasa ka binfagalan farinmanw labaarali kɔn ani ka kankaridakan jɛlen dɔ da a kan. Min kɛra a fiɲɛ ye, bagaji farinman minnu kɔnna jamana yiriwalenw kɔnɔ, olu dilanbagaw ye a feereli daminɛ faantan jamanaw la ka da a kan sariya batolen tɛ yen o yɔrɔ ninnu na kosɛbɛ.\nBagaji minnu farati ka bon kosɛbɛ olu ye: alidirini (aldrine), diyɛlidirini (dieldrine), andirini (endrine) kulorodani (chlordane), epitakulori (heptachlore), DDT, DBCP, HCH, BHC, diboromuru detilɛni (Dibromure d’éthylène ou 1,2-dibromoéthane) (EDB), parakuwa (paraquat), paratiyɔn (parathion), azandoranzi (l’agent orange) (2-4D avec 2-4-5T), kanfekulɔri (Camphéchlor, toxaphène) tɔkisafɛni (toxaphène), pɛntakulorifenɔli (Pentachlorophénol) (PCP), et kulorodimifɔrumu (chlordiméform). A nafa ka bon ka a forokokan sɛbɛnni kalan ka ɲɛ barisa fɛnɲɛnamafagalan lakɛfɛnw bɛɛ tɔgɔ tɛ sɔrɔ a la.\nAw ye aw janto nin na: Ni aw bɛ bagaji labaara, aw bɛ nin waleya ninnu matarafa.\nAw bɛ bagaji ɲagami ka kɛ minɛn dɔ kɔnɔ ni hakili sigi ye.\nAw kana a to a ji ka se aw fari ma.\nAw bɛ finiw don, minnu bɛ aw fari fan bɛɛ datugu.\nAw bɛ aw tɛgɛw ko ka ɲɛ sani aw ka dumunikɛ.\nAw bɛ aw ko ka aw ka finiw falen aw kɛlen kɔ ka fɛnɲɛnamafagalan fiyɛ.\nAw bɛ aw ka baarakɛ finiw ko.\nAw bɛ aw jija fɛnɲɛnamafagalan kana se aw ka minnijiw ma.\nAw bɛ aw jija bagajiminɛn kana ɲagami aw ka minɛn na ani ka denmisɛnniw tanga a ma.\nAw kana ji walima dumuni don fɛnɲɛnamafagalan bara lankolonw kɔnɔ abada.\nAw bɛ a lajɛ ni wo tɛ a bara la.\nAw bɛ lunɛti ni yɛrɛtangalanw don\nAw bɛ ganw don\nAw bɛ finiw don, fini minnu bɛ aw bolow ni aw senw datugu.\nAw bɛ samara datugulen don (nka babi samara tɛ)\nAw ye aw janto nin na: Aw kana sɔn denmisɛnw ni musokɔnɔmaw ani denbatigiw ka gɛrɛ fɛnɲɛnamanifagalanw na.\nBagaji selen mɔgɔ kɔnɔ, o furakɛcogo\nNi a tigi ninakili jɔra, aw bɛ aw da biri a da la ka a sama (aw ye gafe ɲɛ Mɔgɔ dɛmɛcogo ka ninakili sɔrɔ lajɛ).\nLadilikan minnu fɔlen don gafe ɲɛ Baga la, aw bɛ olu lawaleya walasa a tigi ka fɔɔnɔ, ani fana aw bɛ finfinmugu walima shɛfan di a tigi ma walasa ka dɔ bɔ baga fanga la. Nka aw kana mɔgɔ lafɔɔnɔ ka a sɔrɔ aw tɛ bagaji suguya minnen dɔn walima ni o ye a sɔrɔ a ye tajimafɛn dɔ min.\nBagaji sera fini o fini ma ani aw fari yɔrɔ o yɔrɔ ma, aw bɛ olu bɛɛ ko ka jɛ.\nLadilikan minnu fɔlen filɛ, olu bɛ se ka dɔ ɲɛ bagaji furakɛli la, nka a fura yɛrɛ ye:\nKa yɛrɛtangacogo ɲɛfɔ mɔgɔw ye bagaji farinmanbaw kan ani ka sirayaw ta u labaarali kama.\nSɛnɛkɛlaw ka wuli ka u jɔ walasa ka u ka laɲiniw sɔrɔ ani ka fɛɛrɛw ta u ka kɛnɛyako la.\nKa sɛnɛkɛdugukolo tila mɔgɔw ni ɲɔgɔncɛ ka ɲɛ.


Sigida 5 Ka kɛnɛya ka sɔrɔ i ma fura ta\nKa furakɛli kɛ ni ji ye\nNinnu ye walew ye ji sanuman minni ka ɲi minnu na kosɛbɛ ka tɛmɛ furaw kan\nKa kɛnɛya ka sɔrɔ i ma fura ta\nBana caman bɛ yen, minnu bɛ kɛnɛya ka sɔrɔ fura ma ta u la. Tangalanw walima fɛɛrɛ wɛrɛw bɛ an yɛrɛ farikolo la minnu bɛ a to a ka fanga sɔrɔ ani ka bana kɛlɛ. A ka ca a la, o tangalanw nafa ka bon kosɛbɛ an ka kɛnɛya ma ka tɛmɛ furaw kan.\nAn ka banaw fanba kɛnɛya, mura ni murasɔgɔsɔgɔ sen bɛ o la,\nka sɔrɔ ma fura ma kɛ u la.\nWalasa ka an farikolo dɛmɛ ka bana kɛlɛ, an ka kan ka fɛn nafama minnu kɛ olu de filɛ:\nka an lafiɲɛ\nka dumuni ɲuman kɛ kosɛbɛ ani ka jimafɛn caman min\nHali ni bana min ka jugu kosɛbɛ, ni fura jɔyɔrɔ ka bon, farikolo de fɔlɔ ka kan ka a jɔyɔrɔ fa bana kɛlɛli la, fura bɛ a dɛmɛ dɔrɔn de. Saniya, lafiya, ani dumuni nafama ni a dafalen dunni nafa ka bon kosɛbɛ.\nFurakɛliw caman bɛ se kɛ ka sɔrɔ fura tɛ. Hali ni tubabufura tɛ sɔrɔ aw ka sigida la, aw bɛ se ka fɛn caman kɛ sisan banaw kunbɛnni ni u furakɛli la ni o ye a sɔrɔ a kɛcogo dɔnniya bɛ aw la.\nBana caman bɛ se ka kunbɛn walima ka u furakɛ ka sɔrɔ fura tɛ.\nNi mɔgɔ tun bɛ ji labaara cogo kalan ka ɲɛ, hali ka dan o dɔrɔn ma, o tun bɛ se ka bana caman kunbɛn walima ka u kɛlɛ ka ɲɛ ka tɛmɛ furaw kan, an bɛka minnu ta sisan ni mɔgɔw bɛ u ta tacogo jugu la.\nAn caman bɛ se ka kɛnɛya ka sɔrɔ fura tɛ. Nka an si tɛ se ka balo ni ji tɛ. Aw ka a dɔn ko, (kɛmɛ kɛmɛ sara la baliku farilaji hakɛ ye 57 ye, denmisɛn ta ye 70 ye), o bɛ a jira ko adamaden farikolo tila bɛɛ ye ji ye. Mɔgɔ minnu sigilen don togodaw walima dugumisɛnw na, ni olu bɛɛ tun bɛ ji labaara ka ɲɛ, caman tun bɛ bɔ bana ni saya hakɛ la, kɛrɛnkɛrɛnnenya la denmisɛnw.\nMisali la, ji sanuman minni jɔyɔrɔ ka bon kɔnɔboli kunbɛnni ni a kɛlɛli la. Yɔrɔ caman na, kɔnɔboli ye denmisɛnw ka bana ni u ka saya fanba sababu ye. A ka ca a la, jinɔgɔlen, minni ye a sababu ye.\nMinniji wulili ani tobilikɛji saniyali nafa ka bon kɔnɔboli kunbɛnni na. O nafa ka bon kɛrɛnkɛrɛnnenya na denw ma. Biberɔnw, asɛtiw, kutuw o ni a ɲɔgɔnnaw fana ka kan ka tobi. Ka aw tɛgɛw ko ni safinɛ ni ji ye aw bɔlen kɔ ɲɛgɛn na, sani aw ka dumuni kɛ walima ka dumuni tobi, olu ye walew ye minnu fana nafa ka bon kosɛbɛ.\nFarilajidɛsɛ jugumanba min bɛ sɔrɔ kɔnɔboli fɛ, o ye denmisɛn caman ka saya sababu ye (sɛbɛn ɲɛ Farijidɛsɛ). Ka ji caman di denmisɛn kɔnɔbolitɔ ma (sukaro, di ni kɔkɔ bɛ ji min na), tuma dɔw la, o bɛ se ka farilajidɛsɛ bali walima ka a jɔ (aw ye kɛnɛyajji yɔrɔ lajɛ, sɛbɛn ɲɛ Kɛnɛyaji la)\nKa jimafɛn caman di den kɔnɔbolitɔ ma, o nafa ka bon ni fura sugu bɛɛ dili ye a ma. O de la, ni aw bɛ jimafɛn caman di denmisɛn kɔnɔbolitɔ ma, kun tɛ a la ka fura di a ma tuguni.\nSɛbɛn ɲɛ nata la, waleya wɛrɛw jiralen don yen minnu bɛ a jira ko ji sanuman minni nafa ka bon ka tɛmɛ furaw kan.


A jɛnsen na : 17/02/2021 - 14:43\nEmmanuel Macron, Faransi jamanakuntigi ka kuma lase ni kunnafonidilaw ye "G5 Sahel" ka lajɛ sen fɛ bɔlɔlɔ sira kan. Francois Mori POOL/AFP\nA kɛbaga : Issouf ZERBO\nSaheli lakana ko jɛkulu "G5 Sahel" ka tile fila lajɛ kuncɛra kunu taralon na. Emmanuel Macron Faransi jamana ɲɛma ye kuma ta, ka ɲɛfɔlikɛ kobolodalen nataw kan. A ya yira ko faranfasiya kan ka kɛ dinadansagolaw ni siya ko kan.\nAn bɛ minnu kɛlɛ la, o n'u ɲamaw lonnibɛ, o ka laɲini gwɛlen don, dinadansago kumaw de b'u dara, o ye Iyad ni Kufa ka kuluw ye. An b'a fɛ jamanaw ka o baaraw bilasira ni politiki baaraw ye kɛrɛnkɛrɛnyala ni kumaɲɔgonyaw ye. Sanko ka kulu nunnu faranfasiya ka bɔ ɲɔgon na, minnu bɛ politiki ko kuma na ani minnu bɛ siya ko kuma na.\nAn b'a ye ko siya ko nana don dinadansago walenw la, ka koɲa bɛ fereke ɲɔgon na. Faranfasiyali kan ka kɛ kɛlɛkɛnɛ kan. O yɛrɛ y'an ka kɛlɛ kun dɔ ye n'o bɛ ɲasin na mɔgɔ kɛrɛnkɛrɛnw ma.\nNin bɛɛ la, siraba fila bɛ yen min jɔyɔrɔ ka bon kɔsɔbɛ, o ye Mopti ni Gao sira ye ani Ouagadougou ni Dori sira. O sira filaw kan ka lakana ka basigi, u ka to jamanaw ka bolo kan.\nO ye ne ka laɲini fɔlɔ ye, a fila na, o ye jatigɛwalekɛkuluw "Barkhane" dɔgɔyali ye. N'o waleya la, a bɛna kɛ Faransi kɛlɛcɛw ka kunkɔrɔta ye nka Faransi dɔron ta tɛ, Saheli jamanaw ta de fana, sabu la, o bɛ de y'o laɲini sugandi ɲɔgon fɛ N'Djaména ka ɲɔgonye in labɛn o ho kumu na.\nO kɛra ban sani an ka latigɛ ta k'an ka kɛlɛcɛw to kɛlɛ kɛnɛw kan, jamanaw bɛɛ de bɛn na o laɲini kan fɔlɔ.


Kr Dukure ni bayɛlɛmani - Fàkan\nKr Dukure: bayɛlɛmanikɛla\nKr Dukure ka hakililaw nɔblaliw la, a ma Dàn a yɛrɛ ka miiriyaw sɛbɛnni dɔrɔn ma. A ka sɛbɛnni wɛrɛw bɛ yen minnu ye bayɛlɛmani ye. A ka sɛbɛn bayɛlɛmanen fɔlɔw bɛ 'tàli Kɛ a ka fangaɲini-tɔn miiriyaw gafew kan. Komin a ka cɛsiri tùn bɛ jyɛnyɛlɛma sira kan ka Nà, a y'i wasa Dòn Karl Maks, Leninn, Mawo ani Fidɛl Kastro ninnu ka gafe sɛbɛnnenw bayɛlɛmani na bamanankan na. A tùn b'o gafe ninnu faransɛkannama Kàlan k'u hakilina Blà bamanankan na. O gafe ninnu ye: Maks ni Ɛngɛl ka ŋaniɲɛjira (le manifeste du parti communiste), fanga ni jyɛnyɛlɛma (l'Etat et la revolution), Mawo Zedɔn ka gafe yɔrɔ dɔ, sɔ̀sɔli waleya (la contradiction). Gafe ninnu Kɛra biribara de kan. O baaraw tùn bɛ K'a fɛ a ka fangaɲini-tɔn jìgiya kosɔn ko PMT. PMT ma 'kàla turu nin gafe bayɛlɛmanen ʃi la, o jìgimisɛnya kosɔn 1978 a y'i sènbɔ PMT tɔndenya la n'a ma Kɛ ni bɔlisɛbɛn dili ye. A Tɛmɛna n'a ka cɛsiri ye a haminako n'a kùntlenna fɛ. Hali ni tɔn ma kanko Tà 'ba la a cogo yɛrɛ la, Kr Dukure tùn b'a Dɔn ko tɔn bɛ sira min kan k'o sesɔrɔ sìrilen bɛ hakililaw Walakili la fàsojama ka kan na. Ko jɛgɛ tɛ Balo ji 'kɔ cogo min na, Kr Dukure bɛ kan ni yiriwa Bisigi ka Blà o minɛn kelen ‘kɔnɔ. O la, ale fɛ ni sìgida yiriwali 'ko bɛ maa min ‘kɔnɔ, i ka kὲlɛbere fɔlɔ ka kan ka Kɛ miiriya ɲumanw laseli ye i ka jama ma jama ka kan na. Nin daliluw kosɔn, Kr Dukure ma gafesɛbɛn ni gafe-bayɛlɛma flà ʃi Blà 'kɔ bamanankan na. A ni Abdulay BARI ye dabolo-yɛlɛma gafe dɔw Bayɛlɛma i n'a fɔ "jyɛnsira na n Cyɛntigiya", o min ye Fidɛl Kastro ka gafe sɛbɛnnen ye n'a faransɛkannama ye ko "l'histoire m'acɲuitera". O n'a ɲɔgɔnna gafe wɛrɛw baara Kɛr'a fɛ minnu bɛ bololasɛbɛnni sawura la a 'bolo halibi, bari ale tùn b'u Kɛ tɔn min ye o ma kanko K'a 'kùnkɛrɛ-fɛko ye.\nKr ka gafe-bayɛlɛma ma Dàn dabolo-yɛlɛma gafew dɔrɔn ma. A ka dɔnniya forobayali cɛsiriw ‘kɔnɔ, a ye nimadɔn gafe dɔw Bayɛlɛma bànaw 'kùn kan. A ka o baara bɛ 'tàli Kɛ forobakɛnɛya sabatili kan sìgida la. O 'sèn fɛ, a ye bayɛlɛmani minnu Kɛ ka Bɔ faransɛkan na ka Nà bamanankan na o dɔw ye ɲɔninsa, boloci, ji ni kɛnɛya, dlɔmin. A ye o baara ninnu Kɛ EDIM mɔgɔw ka sɔrɔ k'u Bɔ ka Kɛ 'gafe ye. Ka Fàra olu kan, Kr Dukure ye lamagaja dɔw sènkɔrɔ-kuma sɛbɛnni Kɛ bamanankan na. Drabo ka ja bɔlen min tɔgɔ ye ko "taafe fanga" o 'sèn b'olu la. 2009 sàn na, Malitel mɔgɔw y'u Kanbɔ a ma u ka sènfɛjuruw blàsiralikanw bayɛlɛmani na. Kumakan minnu bɛ Nà weelelikɛla ma lamɛnni ta sira fɛ a y'olu bayɛlɛmabaa ye bamanankan na.\nKr Dukure ka bayɛlɛmaniw bɛɛ la dànkelen Kɛra bangudɔn gafe ɲɛnama dɔ bayɛlɛmani ye bamanankan na. Albɛr Anʃtaynn ka gafe min Bɔra lamagadɔn kan ko kunkan-dɔn ("relativité"), bamanankanmɛnnaw gɛrɛsɛgɛ Dònna o faamuya la 2007 sàn, Kr Dukure ka bayɛlɛmani fɛ. A dajirako fɔlɔ Kɛra FLASH la o sàn in kalo 03nan tle 12, ACALAN ka kanko kɛnɛ dɔ kan. O gafe in dɔnniya dungew la dɔnni selen ye bari bì bangudɔn koɲɛ fànba bɛ Bòli a gafe kɔnɔdaliluw kan. An ka 'dɔn na, a Bayɛlɛmana wɔlɔfɔkan ni bamanankan na dɔrɔn na Fàrafinna kanw fɔlɔ, wɔlɔfɔkan ta min Kɛra senegalikaw ka dànkelen dɔ fɛ ko ʃɛk Anta Jɔp.\nKr Dukure ka bayɛlɛmani kɛlen ka ca. Da tɛ S'a bɛɛ ma ka Ban. A bɛ tnɔ wɛrɛw Bɔ a ka bayɛlɛmani ninnu na ka bamanankan Lafa n'a miiriya kuraw n'u daɲɛ sɔrɔlenw ye.\nFogo yeko: 1147129 - Bì: 413 - Kalo in: 8719 - Лinan: 68332.\nFura Yeko: 1349 - Bì: 1 - Kalo in: 10 - Лinan: 65.


Why Wear Personalized Ncaa Football New Jersey?\t3 years 6 months ago\t#108\nWhy Wear Personalized Ncaa Football New Jersey?\t2 years 6 months ago\t#350\nWhy Wear Personalized Ncaa Football New Jersey?\t2 years 6 months ago\t#351\nWhy Wear Personalized Ncaa Football New Jersey?\t2 years 6 months ago\t#352\nWhy Wear Personalized Ncaa Football New Jersey?\t2 years 6 months ago\t#353\nWhy Wear Personalized Ncaa Football New Jersey?\t2 years 6 months ago\t#354


Dànbana - Fàkan\nDànbana ye Mali dugu dɔ ye. A ni dugu minnu bε ‘dancεBɔ, olu ye : Faraba kɔrɔn fε ni bam 3 ye ; tlebin fε Лalakalan Bε yen ni bam 5 ye ; Daɲa de B’a ni kεɲεka ‘cε a ni min cε ye bam 5 ye, a ni worodugu 'cε sa, Sangaranbugu de Bε ye ni bam 2 ye.\nDugu in tɔgɔ ye Dànbana ye.\nDànbana dugutigiko ye laadalata ye min Bε kìnw ni ‘ɲɔgɔn ‘cε nk’a Bε ‘jamu ‘kelen ka bolo kàn. A bε Nà kɔrɔya-kunda. Ni dugutigi kɔrɔ Sara kura bε Sìgi n’u Bεn n’a kàn tuma min.\nMɔgɔ min Bε dugu in kùnna bì, o ye Sayɔn Keyta ye. Dànbana tùn Bε jamanatigi-dugu min ka mara kɔrɔ, o ye Jaramaji ye.\nLaadalakinw de Bε dugu in na.\nYen sinankunya Bε Keyta ni Kulubali ‘cε. U bεε bε Furu ‘ɲɔgɔn ma fo ɲamakalaw w’a Bε u ni ‘dugu ‘wεrεw ‘cε o cogo la.\nKan fla de bε Fɔ yen nka maninkakan de fanga ka bòn.\nDànbana ye ‘sεnεkεdugu ye. U ka sεnεfεnw yen in ye : keninke, saɲɔ, kàba, malo, tiga, ɲimikala, bananku, woso, je, galama, ʃɔ, zεrε, bεnε, dà, kɔɔriani fini.\nO bɔlen yen, nakɔbaaraw ‘fana Bε yen. Nakɔjiriw: mangoro, lenburu, buyagi, namasa, ntɔmɔnɔ, sɔmɔ. Nakɔfεnw ye jaba, fòronto, ɲugu, tamati, nkɔyɔ, salati, ʃù, pɔmitεri, gan, kɔnkɔn, nanaye, melɔn, pawɔrɔn, karɔti ye.\nBaganmara ‘fana Bε yen. O baganmarataw ye misi, bà, saga, fàli, wùlu, jakuma, sonsan.\nKamanmafεnw ye ʃε, kami, tɔnkɔnɔ ani jεnεntubannin ye.\nNin bεε ‘kɔ, laadalamɔni bε yen min kεminεnw ye jɔ ni bese ani doolen ye.\nU bε butigifeere, sεnεfεn-feere, jiriden-feere, baganjago, ʃεfeere Kε.\nBololabaara minnu Bε dugu in na, olu ye burugosi, ŋununda, sìgilandla, kalakadla, sansaradla, jiribaara, payasidla, sojɔ.\nNumucεw bε da ba, jele, dla ani muruw Dla ni ka numumusow ta Kε dagadla, ɲintindla, furunε ani wusulanbεlεdla ye.\nNkaninbεε la, sεnε fang aka bònkosεbε.\nKungosogow fàgali la, u bε marifa Tà kà fεlεbɔ Kε, kà jan Da, kàTaa ni wulu ye u fε ani jurunin.\nKungokɔnɔw fàgali la, manabεlε, wɔlɔjuru, wɔlɔgεn ani bεrε.\nSokɔnɔfεnw minεli la, u bε jonbori Fili, k’a Nεgεn ni bu ye. Yen ɲεlakegunyabaaraw ye tufasa, geseda, tumumasiri.\nKo kura nàlenw ye : ɲɔsimansin, kɔlɔnŋana, pɔnpekɔlɔn, worobinε, kuran, jabaranin, kɔɔrisugu, moto, kalalikεmansin, kεnεyasow, sεnεkεmansin, senfε-juru.\nBaaɲuman-kεtɔn minnu ni dugu Bε baara la bì, olu ye : Plan, Fave, Karadi, CMDT, PAPAM , BNDA.\nODIMO n’a Delila kà baara Kε ‘ɲɔgɔn ‘fε.\nKàlanko nàsira kàn, lakɔlikalanso ‘kelen Bε yen min Dabɔra 1995 sàn. A bε Daminε sàn fɔlɔ la fo sàn 9 nan. Kεnyεrεye madarasaso ‘kelen bε yen min ye sàn 4 'kàlan ye ni ka balikukalnso ‘kelen Kε yen min Dabɔra 1970 sàn.\nLakɔlikalan de fanga ka bòn nka balikukalan de Nàna fɔlɔ.\nLakɔlikalan sira fε, duguden minnu Kεra ‘jɔyɔrɔtigi ye, olu ye Banja Sisɔkɔ, ale Bε Bamakɔ, a bε baara Kε kuranko cakεda la ani Mamadu Kosa Keyta min ‘fana Bε Bamakɔ.\nSilamεya ni laadalabato de Bε dugu in na. Silamεya Dònna Karamɔgɔ Ginbala ‘fε.\nDugu tεnεw ye wara, mali, wolisinji, warablensà ye.\nЛεnajεlako sira kàn, u ka ɲεnajεw ye sankunbεn, kɔɲɔ, denkundi, seliw, sanyεlεmaw, ciwara.O ɲεnajεw fɔliminεnw ye flen ni jenbeni gita ni dunun ye.\nSennantolatan ni basikεti ye yen farikoloɲεnajε fanba ye. Dugu tlonkεcogo kɔrɔw ye bεlεta, nparibɔ, juruden, tugu, fεrεnye.\nJiboliyɔrɔ minnu Bε yen, olu ye kɔ ni fàla ye.\nJεgε minnu bε Minε o jisigi-yɔrɔw la, oluyezara, wulujεgε, nàna, manɔgɔ ani ntεbεn ye.\nBàmaw, kaana, korokara ‘fana Bε yen.\n'Jiriba 'kofɔta ninnu de yen kungo la: jala, banan, sanan, genun, nkaba, npeku, waban, bumu, ʃì, nεrε, sebe, toro, ntabakunba, ntɔngε, zεrεninjε, nkalama, sunsun, wεkεnε, zaajε, bɔ, ntɔmɔnɔ, dugura, ntomi.\nKungofεn minnu bε yen: sinεnin, bàla, lε, minεn, warablen, miniɲan, dànkalan, ntomisa, nkorongo, kungo kami, tonkanjɔ, baninkɔnɔ, kulanjε, ntoolen.\nDuguw in kungodaw ye: fugada, komowulen, kurufintɔ, kɔmεkɔnɔ, danbankɔnɔ\nKaburudo saba de Bε yen. U bε dugu ni tlebin ‘cε.\nWaatiko nasiraw la, samiɲε, fonεnε, kawulε ani tlema de Bε yen. Sanji hakε 'samiɲε kelen ‘kɔnɔ b’a Daminε bl 700 na kà Taa 800 na.\nDànbana kabakoma-yɔrɔ ye Alakɔlɔn ye.\nFogo yeko: 1146276 - Bì: 195 - Kalo in: 7866 - Лinan: 67479.\nFura Yeko: 1077 - Bì: 1 - Kalo in: 10 - Лinan: 73.


Sukarodunbana ye bana ye min bɛ farikolo fanga dɔgɔya ka a dɛsɛ ka dumuniw sukaro bɔ mɔgɔ fari la. Sukarodunbana bɛ mɔgɔ min na, o tigi bɛ se ka bala ka bana ni a ka dumuni dunta sukaro cayara walima ni a dɔgɔyara. Sukaro dunbana ka ca mɔgɔ farikolotigiw de la, nka a bɛ se ka mɔgɔ bɛɛ minɛ. Ni aw bɛ a fɛ ka fɛn caman wɛrɛ dɔn jabɛti kan, aw ye sɛbɛn ɲɛ Sukarodunbana (jabɛtibana) lajɛ.\nNi aw bɛ mɔgɔ dɔ dɔn min ka bana sababu ye sukakarodunbana ye nka aw dalen tɛ a la ni a sɔrɔ la jolila sukaro caya walima a dɔgɔya fɛ, aw bɛ a furakɛ i n’a fɔ sukaro dɔgɔya don ani ka taa ni a tigi ye dɔgɔtɔrɔso la.\nSukaro hakɛ dɔgɔyali joli la\nMɔgɔ dɔ jolila sukaro hakɛ bɛ se ka dɔgɔya ni o ye a sɔrɔ a bɛka fura ta min tɔgɔ ɛnsulini (insuline) walima sukarodunbana fura wɛrɛ, ani ni a ka fura tata hakɛ ka ca, a tɛ dumuni kɛ ka ɲɛ, a bɛ fangalabaara baaraw kɛ kojugu, ni a bɛ mɛn ka a sɔrɔ a ma dumuni kɛ walima ni a bɛ dɔlɔ min.\nSukaro hakɛ ka dɔgɔn mɔgɔ min joli la, kirinni, hakiliɲagami, jatigɛ walima ninakilidegun bɛ se ka o tigi minɛ. A bɛ se ka wɔsi walima ka yɛrɛyɛrɛ. Ni o kɛra, a tigi ka kan ka dumuni kɛ. Ni a ma dumuni kɛ, bana bɛ juguya, ani a bɛ taamasiɲɛ gɛlɛn wɛrɛw jira:\nSukaro hakɛ ka dɔgɔn mɔgɔ min joli la, o tigi bɛ kɛ i n’a fɔ a sulen don, o bɛ se ka jateminɛ ka kɛ fɛn ye min ka kan ka furakɛ fɔlɔ.\nƝɛnamini ka aw to taama na, fanga ban\nFɛnw tɛ basigi ɲɛ kɔrɔ\nHakiliɲagami walima a bɛ waleyaw kɛ minnu tɛ faamu (aw bɛ se ka fili ka a fɔ ko a sulen don)\nNi a tigi tɛ a yɛrɛ kalama, aw bɛ sukaro di a ma joona i n’a fɔ jiridennɔnɔ, buwasɔn, bɔnbɔn walima aw bɛ sukaro caman kɛ ji la, ka o di a ma, olu bɛɛ bɛ a dɛmɛ. A ka kan ka dumuni caman dun fana waati kunkuruni o kɔfɛ. Ni a ma ɲɛmatigɛ, ka nɔgɔya don bana na, miniti 15 sukaromafɛnw minnen kɔfɛ, aw bɛ dɛmɛ ɲini.\nNi a tɛ a yɛrɛ kalama, aw bɛ sukaro walima di dɔɔni kɛ a nɛn kɔrɔ. Aw bɛ tɛmɛ ni sukaromafɛn dɔɔni dili ye a ma. Farikolo bɛ waati kɛ sani sukaro ka don joli la. Ni banabagatɔ ɲɛmatigɛra, aw bɛ se ka sukaromafɛn caman di a ma.\nSukaro hakɛ cayalen joli la\nSukarodunbana bɛ mɔgɔ min na, a jolilasukaro bɛ se ka caya ni a bɛ dumuniba kɛ, ni a tigi tɛ a fari bɔ ɲɔgɔn na ka tɛmɛ a cogo kɔrɔ kan, walima ni bana gɛlɛn wɛrɛ ye a minɛ, ni a tɛka fura ta walima ni a farilaji dɔgɔyara. Nin bɛ se ka kɛ mɔgɔ la hali ka a sɔrɔ a tɛ a dɔn fɔlɔ ko sukarodunbana bɛ a la. Aw ka kan ka fura ɲini nin taamasiɲɛ kofɔlenw na.\nJi minnɔgɔ tuma bɛɛ ani ji caman min\nTuma bɛɛ sugunɛkɛ\nDusuɲugun ni fɔɔnɔ\nSukaro mana caya joli la, ni a ma furakɛ, o kasaara ka bon kosɛbɛ barisa a bɛ se ka laban kirinni kuntaalajan ma walima saya yɛrɛ. Aw bɛ se ka a tigi ni kisi ni nin taamasiɲɛ jugu ninnu kɛlɛli ye.\nDusukun tantanni teliya\nJiriden kasa ninakili la\nNinakili teliyali kojugu\nAw bɛ taa ni banabagatɔ ye dɔgɔtɔrɔso la joona. Ni a kirinnen tɛ, aw bɛ ji caman di a ma dɔɔni dɔɔni.\nNi aw dalen don a la ko sukaro de ka ca a joli la, ani fana ni aw bɛ a ka ɛnsulini (insuline) tata hakɛ dɔn, aw bɛ o dɔɔni di a ma. Nka ni sukaro ka dɔgɔn, ɛnsulini bɛ se ka a tigi faga.


"France" balɔntan "ligue1" bɛ ka gɛlɛya caman sɔrɔ nin wati in na\nA jɛnsen na : 02/02/2021 - 17:53\n"Ligue nord-américaine" jatalaw "Septembre" kalo tile 19, san 2018 "Oakland". Robert Reiners GETTY IMAGES/AFP/Archives\nKoronabana kɔsɔn balɔntan kanubaw tɛ se ka don balɔntan sitadiw kɔnɔ. Nka sisan gɛlɛya farala gɛlɛlɛya kan. Jabaraniso minnu kan ka wari sara ka se ka ja ninnu bɔ ulu fana murutilendon.\nYasa jabaraniso ka se ka balɔntan jaw bɔ, u ka jabaranisow la, u k'u kan ka fɛn sɔrɔ min bɛ weele ko "droit télévisé". O kɔrɔ ye yamaruya de kan ka d'u ma. O yamaruya tɛ di gwansan, u bɛ wariba de sara.\n"France" balɔntan ko ɲɛnɛbɔjɛkulu, "ligue de football professionnel" ka o yamaruya tun bɛ "Media pro" de bolo. Nka ulu ka sɔrɔ "Canal + " ɲɛma "vicent Boloré" ni "Bein sport" ɲɛmɔgɔ tun ye fan bɛɛ k'a sennɔ ye yasa yamaruya k'a to ulu bolo.\nO bɛɛ la "Media Pro" de sungandila "France" balɔntankulu ɲɛmaaw fɛ kadakan ulu de ka wari bɔta cayara. Bi "media pro" bɛ gɛlɛyala kɔnɔ.\nU ni balɔntan ko ɲɛnɛbɔjɛkulu tɛ ka ɲɔgɔn famuya. Sisan balɔntan ko ɲɛnɛbɔjɛkulu ye weele -weele mada kɛ yasa diabaraniso wɛrɛ k'u kan bɔ yamaruya "droit télévisé" in nɔfɛ. Nka o bɛ ka kɛ sababu ye "canal+" ni "Bein sport" fana ye tasara beere ta u kama.\nUlu fana banendo ka wari don "ligue 1" jaw la. Kunu u ye tile bɛɛ kɛ ɲɔgɔn ye la, nka bɛnkan masɔrɔ. Sisan jɔn de bɛna ''ligue'' jaw jiran kuma bɛ ye de. Nka ɲɔgɔn yɛrɛw bolodalen don, don nataw la.\n"France": kɛnɛyako cɛkɛdaba ko gazijugu minnu bɛ fili fiɲɛn fɛ, k'u bɛ kɛ maa caaman de sababu ye


A ka ca a la biɲɛnabana bɛ sɔrɔ banakisɛ, dɔlɔ walima tubabubagaw fɛ. Bana in ye suguya 3 ye (A, B ani C) wa mɔgɔw bɛ se ka a yɛlɛma ɲɔgɔn fɛ, bana taamasiɲɛ bɛ ye dɔw la, dɔw ta tɛ ye. Tuma caman na, farigan misɛnni bɛ kɛ a senkɔrɔ.\nBiɲɛdimi suguya fɔlɔ (A) walima filanan (B) bɛ mɔgɔ min na, tuma dɔw la, o tigi ka bana bɛ juguya ka dɔgɔkun 2 walima dɔgɔkun 3 kɛ, a fanga bɛ dɔgɔya kalo 1 fo ka se kalo 4 ma. O kɔ a bɛ tila ka lafiya.\nBiɲɛdimi filanan (B) ka jugu kosɛbɛ, a bɛ se ka badabada joli bila biɲɛ na, min bɛ laban biɲɛnakansɛri ma, fo ka se a tigi fagali ma. Biɲɛdimi suguya sabanan (C) fana ka jugu kosɛbɛ, a bɛ se ka nɛ don biɲɛ na kudayi kudayi. Ale de ye sidabana tigilamɔgɔ caman sata ye.\nBana don min farati man bon sango ni a bɛ denmisɛnni na, nka a farati bɛ se ka bonya kosɛbɛ fana.\nDumunikɛbaliya walima sigarɛti nege. A tigi bɛ se ka tile caman kɛ dumunikɛbaliya la.\nTuma dɔw la dimi bɛ kɛ biɲɛ kiniyanfan fɛ).\nFarigan bɛ se ka kɛ a senkɔrɔ.\nTile damadɔ kɔfɛ, ɲɛkisɛ jɛmanmayɔrɔ bɛ kɛ nɛrɛmuguman ye.\nA tigi bɛ se ka fɔɔnɔ, kɛrɛnkɛrɛnnenya la ni a ye dumuni ye walima ka a kasa mɛn.\nSugunɛji ɲɛ bɛ fin kosɛbɛ, i n’a fɔ kokakola ɲɛ, banakɔtaa fana ɲɛ bɛ jɛya, a tigi kɔnɔ bɛ se ka boli.\nNi biɲɛdimi taamasiɲɛw bɔra kɛnɛ kan, fura tɛ yen min bɛ se ka fɛn ɲɛ a tigi ye tuguni. Fura caman bɛ yen minnu tali yɛrɛ bɛ se ka dankari kɛ biɲɛ bananen na. Aw kana fura ta.\nBanabagatɔ ka kan ka a lafiɲɛ ani ka to ka ka jimafɛn caman min. Ni a tɛ se ka dumuni kɛ, aw bɛ lenburubaji ni jiriden wɛrɛw di a ma (kɛrɛnkɛrɛnnenya la manje), ka fara dute ni sɔrɔmuji minta kan (gafe ɲɛ Kɛnɛyaji lajɛ).\nO kɔfɛ a ka kan ka witaminiw ta.\nWalasa ka fɔɔnɔ lajɔ, aw ye gafe ɲɛ Fɔɔnɔ kunbɛncogo lajɛ.\nNi a tigi bɛ se ka dumuni kɛ, aw bɛ to ka dumuni nafamaw di a ma: sogo ni shɛ najiw, ani shɛfan balabalalenw olu ni u ɲɔgɔnna wɛrɛw. Nka aw kana nin dumuni nafamaw ninnu caman di a ma ni o ye: sogo, shɛfan, jɛgɛ o ni a ɲɔgɔnna wɛrɛw, barisa olu bɛ biɲɛ ka baara gɛlɛya. A tigi man kan ka dumuni tulumaw dun sango ka dɔlɔ min.\nFarafinna jamana dɔw la, biɲɛdimi farafinfurakɛcogow bɛ yen. O furakɛcogo dɔw ka ɲi. Ni farati tɛ u la ani ni u ni taabolo kofɔlen ninnu tɛ ɲɔgɔn kɔlafɔ, an bɛ se ka u lajɛ.\nTuma dɔw la biɲɛdimi bɛ denmisɛnniw minɛ ka sɔrɔ a taamasiɲɛ foyi ma bɔ kɛnɛ kan, nka o tɛ a bali u ka bana yɛlɛma mɔgɔ wɛrɛw fɛ. O kama, aw ka kan ka aw janto denmisɛnniw ka saniya la duw kɔnɔ, aw bɛ u tɛgɛw ko safinɛ na sani u ka dumunu kɛ ani sani u ka don gabugu kɔnɔ.\nBiɲɛdimi fɔlɔ (A) banakisɛw bɛ bɔ banabagatɔ banakɔtaa la ka se mɔgɔ wɛrɛw kɔnɔ ji ni dumuni saniyabali fɛ. Walasa bana kana yɛlɛma mɔgɔ wɛrɛw fɛ, a ka fisa aw ka biɲɛdimitɔ banakɔtaa kɛ dingɛ la ka a datugu ani ka dumuniw saniya: aw bɛ aw tɛgɛw ko ni safinɛ ye ka a jɛ ni aw bɔra ɲɛgɛn na fana ani sani aw ka maga dumunifɛnw na.\nBiɲɛdimi filanan (B) ni sabanan (C) banakisɛ bɛ bɔ mɔgɔ dɔ la ka yɛlɛma dɔ la, kafoɲɔgɔnya fɛ, pikiribiɲɛ ni miseli saniyabali walima mɔgɔ dɔ jolitali la ka o kɛ dɔ la. Ba fana bɛ se ka a yɛlɛma den fɛ jiginni senfɛ. Aw ye wuli ka aw jɔ walasa ka biɲɛdimi yɛlɛmani bali: aw ye fugulan nafama don kafoɲɔgɔnya waati (gafe ɲɛ Mananiw (fugulan nafama)) aw ye tugu sidabana kunbɛncogo ladilikanw kɔ (gafe ɲɛ Yɛrɛtangacogo sidabana ma) ani ka pikiribiɲɛw ni miseliw tobi sani aw ka baara kɛ ni u ye (gafe ɲɛ Pikiribiɲɛ labɛncogo).\nBiɲɛdimi fɔlɔ (A) ni filanan (B) boloci bɛ yen sisan nka a bɛ se ka kɛ a da ka gɛlɛn walima a tɛ se ka sɔrɔyɔrɔ bɛɛ la. Biɲɛdimi filanan (B) farati ka bon, wa fura tɛ a la, o de la ni aw bɛ a bolocifura sɔrɔ, aw ka kan ka denmisɛnni bɛɛ boloci.\nAw ye aw janto a la! Biɲɛdimi bɛ sɔrɔ miseliw ni pikiribiɲɛw tobibali fɛ.\nA ka fisa aw ka pikiri kɛ ni pikiribiɲɛ kurakuraw ni sanimanw ye tuma bɛɛ. Ni aw tɛ se o la, aw ye pikiribiɲɛw tobi tuma bɛɛ sani aw ka pikiri kɛ (aw ye ɲɛ Pikiribiɲɛ labɛncogo lajɛ).


Ebola - Fàkan\nKunnafoni ka ɲɛsin kɛnɛya baarakɛlaw ma, minnu bɛka Ebola kɛlɛ\nK’a ɲini ka Ebola sidɔn. A kunkankumaw bɛ se yɔrɔ la ka sɔrɔ bana yɛrɛ ma se o yɔrɔ la. Kɛnɛya baarakɛlaw de bɛ se ka hakilisigi kumaw fɔ mɔgɔw ye o kibaruyaw kan. Ni mɔgɔw ye yɛrɛtangafɛɛrɛ dɔw sigi sen kan minnu bɛ dɔ bɔ bana in jɛnsɛnni na, o bɛ kɛ sababu ye ka ni caman kisi.\n1. Ebola yɛrɛ ye mun ye?\nEbola ye farigan jugumanba ye min bɛ sɔrɔ banakisɛ fɛ, jolibɔn bɛ a sen kɔrɔ (joli bɛ bɔ banabagatɔ fari la). A bɛ sɔrɔ banabagatɔ joli walima a farilaji fɛ, walima fɛn wɛrɛw fɛ banakisɛ bɛ minnu na.A bɛ se ka denbaya kuturu bɛɛ faga. Tuma dɔw la, a daminɛ naa ni bana wɛrɛw bɔlen don.\n2. Ebola taamasiɲɛw ye mun ye?\nA taamasiɲɛw de filɛ: Farigan, kungolodimi, fangadɔgɔya, fasasiradimi, fɔɔnɔ, kɔnɔboli, kurukuruw, ɲɛkisɛw bilenyali, yegentu ani basibɔn (kɔnɔ na ani farikolo kɔkan)\n3.Ebola bɛ cogo di sisan?\nKa na se Utikalo tile 15 ma, fiɲɛbana, basibɔn ni farigan bɛ min sen kɔrɔ ni a tɔgɔ ye ko Ebola, o yera Gine (Lagine), Siyera Lewɔni, Liberiya ani Nizeriya jamanaw kɔnɔ. A mɔgɔ fagataw bɛ bi duuru b’ɔ kɛmɛ kɛmɛ sara la.Bana in ma se Mali la fɔlɔ.\n4.Ebola banakisɛ jɛnsɛnni bɛ bali cogo di?\nA kunbɛncogo ɲuman ye mɔgɔw kana maga banabagatɔ la, sanko a farilajiw. A nafa ka bon mɔgɔw ka to ka u tɛgɛ ko ka u saniya tuma bɛɛ. A banakisɛ bɛ se ka to fiɲɛ na ka tile caman kɛ, o kama aw ka kan ka aw makoɲɛfɛnw bɛɛ saniya ni zawɛliji ye (tubabukan: l’eau de javel).\n5. A banakisɛ bɛ jɛnsɛn cogo di?\nEbola bɛ sɔrɔ ebolatɔ farilaji de fɛ. Wɔsiji, joli, kɔnɔboli, fɔɔnɔ, lawaji, jiyiriyaraw ani sugunɛ bɛ a banakisɛ lase mɔgɔ ma. Ni bana bɛka juguya, a yɛlɛma ka teli o waati de. Laadala sukoya dɔw senfɛ, mɔgɔw bɛ maga su la o fana bɛ kɛ sababu ye ka Ebola banakisɛ yɛlɛma.\n6. Ebola fura ye mun ye?\nFura foyi ma sɔrɔ Ebola la fɔlɔ. Kɛnɛyaso minnu sigilen don Ebola kɛlɛli kama, olu ka baara sinsinnen don a sɔrɔcogo kɛlɛli de ma dɔrɔn, ka fara banabagatɔw mabɔli kan ani ka waleyaw kɛ minnu bɛ u dɛmɛ ka u farilaji segin.Hali ni mɔgɔw hakilila ko banabagatɔw mabɔli tɛ fɛɛrɛ ɲuman yewalimaa bɛu somɔgɔw degun, ebolatɔw mabɔli tɔw la, o ye wajibi ye ka a sababu kɛ a banakisɛ ka farati ye ani a bɛ se ka denbaya bɛɛ lajɛlen minɛ.\n7.Jamana ɲɛmɔgɔw bɛka mun kɛ walasa ka dankari kɛ bana in na?\nMali bɛka fɛɛrɛ caman tigɛ a kama. O fɛɛrɛw ye:\n1lɔ. Ka dabaliw kuraya ani ka u sɛgɛsɛgɛ;\n2nan.Ka jamana dondaw, ni a kɛnɛyasow ani sigida mɔgɔw kɔlɔsi;\n3nan.Ka kunnafonisiraw sigi sen kan minnu bɛ kuma kɛnɛya sabatili taabolow kan;\n4nan.Ni sɔmi kɛra mɔgɔ minnu ma, ka olu sɛgɛsɛgɛ, ka u mabɔ kɛnɛyabagatɔw la,\nka u ladon ani ka u kɔlɔsi;\n5nan. Ka sigida mɔgɔw kunnafoni, ka u bilasira ani ka bana in kunbɛnbaara bɛɛ kɔlɔsi.\nNi aw sɔmina ko a bana bɛ mɔgɔ dɔ la:\nAw kana maga o tigi la\nAw bɛ a tigi hakili sigi ani ka a bila ka taa kɛnɛyaso la min ka surun aw la\nAw bɛ banabagatɔ kɛrɛfɛmɔgɔw ladɔnniya u kana maga a la\nNi aw bɛ se, aw bɛ a ɲini ka a dɔn, banabagatɔ ni mɔgɔ minnu magara ɲɔgɔn na.\nAw bɛ dɔgɔtɔrɔ Tarawele wele o yɔrɔni bɛɛ.\nKɛrɛnkɛrɛnnenya la: A ka fisa ka anbulansi wele; banabagatɔ tali takisi (walima mobili wɛrɛ) la, o farati ka bon.\nDɔgɔtɔrɔ min bɛ mɔgɔw bilasiraDr. Jak Tarawele: 76 05 04 04 | 66 05 04 04\nKomini Fɔlɔ ambilansi ka nɛgɛjurusira: 20 24 51 19\nKominiSabana ambilansi ka nɛgɛjurusira: 20 22 28 74\nKomini Naanina ambilansi ka nɛgɛjurusira: 20 29 14 99\nBlàdon : 2015-01-14 Yɛlɛmako laban : 2015-01-14\nFogo yeko: 1163475 - Bì: 205 - Kalo in: 1097 - Лinan: 84678.\nFura Yeko: 2006 - Bì: 1 - Kalo in: 1 - Лinan: 160.